PMM tawar kepakaran pendidikan kepada murid sekolah

MERLIMAU 13 Julai – Politeknik Merlimau (PMM) menawarkan kepakaran kepada agensi dan masyarakat umum yang memerlukan bagi membantu meningkatkan tahap kecemerlangan murid-murid di sekolah.

Justeru, baru-baru ini PMM menerima kunjungan hormat daripada Sektor Sumber Teknologi Pendidikan Jabatan Pendidikan Negeri (JPN) bagi membuka lembaran baharu kerjasama antara kedua belah pihak.

“Ini bagi memastikan murid-murid sekolah di Negeri Melaka cemerlang dalam akademik sekali gus menjadi rakan kerjasama pintar pada peringkat negeri bersama JPN.

“Insya-Allah kerjasama ini akan dimeterai secara rasmi melalui majlis Certificate of Collaboration (CoC) yang akan berlangsung pada masa hadapan dan turut mengumpulkan beberapa agensi kerajaan dan swasta yang lain,” katanya.

Dalam sesi pertemuan di Technology Enable Collaborative Classroom (TeCC) Jabatan Matematik Sains & Komputer (JMSK) itu, beberapa hasil perbincangan telah dicapai yang bakal memberi manfaat kepada kedua-dua pihak.


Bekalan ayam, telur mencukupi menjelang Ramadan

GEORGE TOWN, 25 Februari – Kementerian Pertanian dan Keterjaminan Makanan mengesahkan bahawa bekalan ayam serta telur di Malaysia adalah mencukupi bagi menampung permintaan tinggi menjelang bulan Ramadan ini.

Menteri berkenaan Datuk Seri Mohamad Sabu berkata pihak kementerian telah berbincang dengan penternak ayam dan pengusaha telur berkaitan masalah yang mereka hadapi antaranya kekurangan pekerja asing.

“Pihak kerajaan dengan kerjasama Imigresen, polis dan Kementerian Sumber Manusia akan memudah cara supaya pengusaha terbabit boleh mengambil lebih banyak pekerja,” katanya pada sidang media selepas merasmikan Program Jelajah Agrotourism dan Agroyouth di sini hari ini.

“Ketika ini, jagung dan soya masih lagi diimport. Buat masa ini, jagung yang ditanam di Malaysia tidak sesuai untuk dibuat makanan ayam namun kita sudah mula menanamnya di Perlis dan tahun ini, kita akan buat secara besar-besaran supaya tidak perlu lagi import… sebagai langkah mengawal harga ayam,” katanya.


RELA nafi daftar anggota tanpa kebenaran

KUALA LUMPUR 15 Jun – Jabatan Sukarelawan Malaysia (RELA) menafikan dakwaan yang mereka menggunakan data peribadi seseorang untuk didaftarkan sebagai anggotanya secara automatik, tanpa mendapat kebenaran individu itu.

RELA dalam kenyataan hari ini memaklumkan, pihaknya tidak akan membuat perkara itu kerana perbuatan itu bercanggah dengan perkara yang dinyatakan di bawah Seksyen 6 (1), Akta Perlindungan Data Peribadi 2010.

“RELA maklum akan kegusaran orang ramai dan akan mengambil tindakan sewajarnya untuk menjalankan siasatan dalaman, bagi mengenal pasti tatacara pendaftaran keanggotaan yang dilaksanakan sebelum Akta 752 (Akta Pasukan Sukarelawan Malaysia) berkuat kuasa.

“RELA tidak akan berkompromi terhadap mana-mana pihak atau individu, yang secara sengaja memproses atau menggunakan data peribadi seseorang bagi tujuan tertentu, tanpa mendapat kebenaran individu terbabit,” kata kenyataan itu.

Baru-baru ini, tular di media sosial mengenai dakwaan beberapa individu mendapati maklumat peribadi mereka didaftarkan sebagai anggota RELA secara automatik, di dalam sistem MyRELA.

Sehubungan itu, bagi mereka yang mendapati didaftarkan sebagai anggota RELA dan ingin menamatkan keanggotaan, boleh menghubungi talian 03-8870 3770 dan emel ke [email protected] untuk membatalkan keanggotaannya.

Menerusi kenyataan sama, RELA turut memaklumkan jabatan itu dalam usaha melaksanakan program pemutihan keanggotaan dengan anggota yang tidak aktif sehingga lima tahun akan ditamatkan keanggotaan.

“Bagi anggota yang masih berminat untuk menyambung keanggotaan, boleh berbuat demikian dengan memaklumkan secara bertulis kepada Ketua Pengarah RELA,” menurut kenyataan itu lagi.


COVID: Kes baharu catat 17,577, Sarawak kekal rekod jangkitan tertinggi – KP Kesihatan

KUALA LUMPUR 17 Sept – Kes baharu COVID-19 dalam negara hari ini mencatat penurunan apabila merekodkan 17,577 kes berbanding 18,815 semalam.

Ketua Pengarah Kesihatan Tan Sri Dr Noor Hisham Abdullah menerusi perkongsian di media sosialnya berkata, perkembangan terbaharu itu menjadikan kumulatif kes kini 2,067,327.

Empat negeri pula mencatatkan kes baharu melebihi 1,000 iaitu Perak dengan 1,596 kes, Sabah (1,533), Pulau Pinang (1,462) dan Kedah (1,173).

Negeri-negeri lain pula merekodkan kes di bawah empat angka iaitu Kelantan (869), Pahang (832), Terengganu (719), Kuala Lumpur (366), Melaka (287), Negeri Sembilan (198), Perlis (41), Putrajaya (31) dan Labuan (10).

Dr Noor Hisham turut memaklumkan penggunaan katil di unit rawatan rapi (ICU) hospital COVID-19 di seluruh negara setakat semalam adalah 76 peratus daripada 1,611 katil, manakala katil bukan ICU sebanyak 70 peratus daripada 17,043 katil.


200 tikar percuma kepada pengunjung Hari Malaysia 2022

Ketua Pegawai Operasi Perbadanan Melaka Holdings Sdn Bhd (PMH) Siti Ainshah Osman berkata tikar berukuran 4×5 meter itu akan diberikan kepada mereka yang berkeluarga bagi keselesaan sepanjang acara berlangsung.

“Kakitangan PMH akan edarkan kepada pengunjung terutama yang mempunyai anak kecil yang berada di sekitar pentas utama dan Dataran Sejarah agar dapat duduk bersantai dengan lebih selesa,” katanya kepada Bernama.

Dijangkakan, seramai 20,000 pengunjung akan memeriahkan sambutan Hari Malaysia 2022 bermula pada 8 malam yang menampilkan keunikan dengan tema busana era 50-an dan 60-an.

Bagi menampung jumlah kehadiran pengunjung di lokasi tengah-tengah pusat pelancongan itu, Dataran Pahlawan terletak bersebelahan Dataran Memorial Pengisytiharan Kemerdekaan turut digunakan dengan skrin gergasi dan sistem audio disediakan bagi membolehkan pengunjung mengikuti sambutan secara langsung. – BERNAMA


11 kes import disahkan varian Omicron, kumulatif kini 13 kes

KUALA LUMPUR, 18 Dis – Kementerian Kesihatan (KKM) mengesahkan 11 lagi kes varian Omicron di Malaysia yang kesemuanya kes import dari lima negara, menjadikan jumlah kumulatif varian itu di negara ini kepada 13 kes.

Ketua Pengarah Kesihatan Tan Sri Dr Noor Hisham Abdullah dalam kenyataan berkata tiga kes adalah dari United Kingdom, Amerika (tiga), Nigeria (dua), Arab Saudi (dua) dan Australia (satu).

Menurut Dr Noor Hisham, daripada 11 kes yang disahkan varian Omicron itu sembilan kes melibatkan warganegara Malaysia manakala dua kes adalah warganegara Nigeria.

Beliau berkata 11 kes yang disahkan varian Omicron hari ini merupakan sebahagian daripada 18 kes yang disyaki Omicron seperti diumumkan Menteri Kesihatan Khairy Jamaluddin pada Khamis lepas.

“Tujuh lagi sampel bagaimanapun tidak dapat disahkan varian Omicron memandangkan ujian jujukan genom penuh tidak berjaya dijalankan. Ini disebabkan tahap ‘viral load’ yang rendah dalam sampel-sampel yang diterima,” katanya.

Menurut Dr Noor Hisham, Institut Penyelidikan Perubatan (IMR) telah mengesan 13 lagi kes import yang menunjukkan kemungkinan varian Omicron pada Jumaat 17 Disember.

Beliau berkata dengan peningkatan kes import varian Omicron di Malaysia, KKM mempertingkatkan lagi aktiviti kawalan dan pencegahan COVID-19 di semua pintu masuk antarabangsa dan di dalam komuniti.

KKM menggalakkan supaya setiap individu mengambil dos penggalak vaksin COVID-19 agar tahap perlindungan yang optimum dapat dicapai bagi mengekang penularan pandemik berkenaan, katanya.- BERNAMA


Pelancongan domestik dijangka bangkit lebih awal

KUALA LUMPUR 18 Julai – Segmen pelancongan domestik, yang terjejas teruk akibat penularan pandemik COVID-19 dan penutupan sempadan negara serta negeri susulan pelaksanaan Perintah Kawalan Pergerakan, dijangka mampu bangkit lebih awal daripada jangkaan untuk kembali rancak.

Menteri Pelancongan, Seni dan Budaya (MOTAC) Datuk Seri Nancy Shukri berkata ia antara lain didorong faktor pematuhan tinggi rakyat terhadap prosedur operasi standard (SOP) yang ditetapkan kerajaan.

“Kalau saya secara peribadi mula-mula saya terfikir mungkin pada Disember barulah kita boleh bangkit, tapi nampaknya kita boleh bangkit lebih awal kerana kita merupakan rakyat yang begitu mematuhi SOP.

“Jadi itu adalah antara jaminan bagi kita untuk memberanikan diri untuk bergerak (melancong) dan sama-sama kita memainkan peranan untuk mempertahankan SOP supaya kita berasa yakin untuk melancong dalam negara kita sendiri,” katanya.

Beliau berkata demikian kepada pemberita sebelum mengadakan lawatan ke beberapa tempat pelancongan utama sekitar ibu negara seperti di Dataran Merdeka, Taman Eko Rimba serta Muzium Diraja.

Dalam persidangan Dewan Rakyat minggu ini, Nancy berkata sektor pelancongan negara dijangka mengalami kerugian sekitar RM45 bilion tahun ini susulan penularan pandemik COVID-19, yang meliputi RM31 bilion segmen pelancongan antarabangsa manakala selebihnya segmen domestik.

Pelaksanaan Perintah Kawalan Pergerakan Pemulihan (PKPP) turut menyaksikan MOTAC melancarkan kempen Penyemarakan Semula Pelancongan Domestik sebagai langkah pemulihan sektor itu, merangkumi beberapa langkah seperti Pelan Pemulihan Pelancongan dan Pelan Pemulihan Kebudayaan.

Nancy, yang juga Ahli Parlimen Batang Sadong, turut menjelaskan kekeliruan berhubung kenyataannya di Dewan Rakyat berhubung kadar tempahan hotel-hotel mula merekodkan kadar penghunian yang tinggi sehingga 75 peratus.

Beliau menegaskan bahawa angka itu merujuk kepada hotel yang mempunyai daya tarikan tersendiri seperti di tepi pantai atau kawasan popular seperti Langkawi.

“Bagaimanapun secara puratanya tempahan hotel seluruh negara adalah pada kadar 21 hingga 30 peratus. Kita harap ini (melancong dalam negara) akan jadi satu trend dalam negara sebab ia akan membantu pengusaha kita dan mereka yang bekerja di hotel,” katanya.


500,000 peluang kerja tahun ini bakal dicapai – PM

KUALA LUMPUR 23 Sept – Perdana Menteri Datuk Seri Ismail Sabri yakin sasaran kerajaan mewujudkan 500,000 peluang pekerjaan tahun ini dapat dicapai berikutan lebih 376,000 pencari kerja berjaya mendapat pekerjaan sejak Januari hingga 10 Sept.

Katanya jumlah berkenaan, yang dimaklumkan pada mesyuarat kali ketiga Majlis Pekerjaan Negara (NEC) dipengerusikannya semalam, melebihi sasaran ditetapkan untuk sembilan bulan pertama tahun ini iaitu 354,276 peluang pekerjaan sehingga 30 Sept.

“Selain itu, kerajaan juga berjaya mewujudkan lebih 97,000 pekerjaan baharu melalui pelaburan dalam negara dengan 76 peratus daripadanya merupakan kategori mahir dan separuh mahir.

“Jumlah tersebut adalah sebahagian daripada sasaran 160,000 pekerjaan baharu yang terhasil daripada komitmen pelaburan tahun 2021,” katanya dalam kenyataan hari ini.

Sementara itu, Ismail Sabri berkata dalam usaha memperkasa tenaga kerja agar lebih berdaya tahan, berkemahiran tinggi dan tersohor di peringkat antarabangsa, kerajaan akan melaksanakan Pelan Strategik Penciptaan Pekerjaan Nasional (NJCSP) yang disokong lima pasukan petugas khas di bawah NEC.

Beliau berkata penciptaan pekerjaan turut akan dipertingkat melalui enam teras utama iaitu meningkatkan kerjasama antara industri dan akademik, memupuk bakat bagi memenuhi keperluan industri dan memperkasa usahawan tempatan untuk maju dalam ekonomi semasa.

Teras lain ialah memanfaatkan ‘ekonomi gig’ untuk pencarian peluang penjanaan pendapatan, memacu pertumbuhan sektor baharu dan moden dan mempercepat penerapan amalan tempat kerja moden.

“Enam teras tersebut akan menjadi panduan bagi pelaksanaan enam game changers (ejen perubahan) termasuk mengaplikasikan teknologi kepintaran buatan untuk tujuan pemadanan dan perancangan kerjaya di samping meningkatkan kebolehpasaran dan kualiti graduan lepasan TVET,” katanya.

Selain itu, perdana menteri berkata Kementerian Kewangan dan Kementerian Sumber Manusia telah diberi tanggungjawab membangunkan platform digital sehenti bagi memastikan program latihan dijalankan pelbagai kementerian dan agensi dapat dipantau secara berstruktur dan efektif.

Beliau berkata kerajaan yakin strategi NEC termasuk pelaksanaan NJCSP dapat meneruskan momentum pemulihan ekonomi seterusnya meningkatkan penciptaan pekerjaan, sekali gus menangani isu kekurangan pekerja dalam sektor tertentu, kesaksamaan peluang untuk golongan rentan serta masalah berkaitan penggajian.


Melaka Bebas Meniaga: Rahmat buat peniaga kecil

BUKIT BERUANG 23 Ogos – Sejak Kerajaan Negeri melaksanakan inisiatif ‘Melaka Bebas Berniaga’ sepanjang tahun ini, ramai peniaga kecil serta rakyat tejejas COVID-19 mengambil peluang menjana pendapatan.

Tinjauan Melaka Hari Ini di Jalan Intan, Taman Kerjasama dan Bukit Beruang mendapati banyak khemah niaga dibuka di tepi jalan ‘umpama cendawan tumbuh selepas hujan’.

Peniaga buah-buahan, Zulkifli Khamis, 37, berkata, sebelum ini dia berniaga di tapak pasar malam sekitar Melaka dan baru tiga bulan berpindah ke lokasi itu.

Katanya, meskipun dalam keadaan pandemik COVID-19 yang teruk, namun dia bersyukur kerana hasil jualannya agak ‘laku keras’ dibeli oleh penduduk setempat.

“Saya baru tiga bulan meniaga di Taman Kerjasama ini bersama dengan isteri, sebelum ini di pasar malam. Bila pasar malam tak boleh buka, kita pilih buka di kawasan berdekatan taman perumahan, jadi memang sentiasa ada pelanggan, Alhamdulillah.

“Peniaga kecil di sini mengikut semua SOP ditetapkan demi memastikan boleh terus menjalankan perniagaan, apatah lagi kebanyakan kami tidak ada sumber pendapatan lain.

Bekas pemandu lori, Bahari Muktar, 57, berkata, dia memilih untuk membantu isterinya, Beti Dermawi, 50, menjual apam balik sejak pandemik COVID-19 melanda negara sejaK tahun lalu.

Katanya, biarpun tidak dapat meneruskan pekerjaannya dia tetap bersyukur dapat berniaga dan hasil jualan apam balik itu dapat menampung kos sewa rumah dan menyara dua anaknya bersekolah.

“Walaupun operasi perniagaan tidak sempurna seperti sedia kala, namun kami masih lagi mampu mencari rezeki, syukur hasil meniaga ni dapat tampung semua, biasalah ada pasang surut, kita usahalah mana yang mampu, terima kasih kerajaan beri kami peluang,” katanya.

Sementara itu, peniaga ‘nasi bajet’, Nur Fazliana Azman,24, berkata, pada awalnya hanya ada kira-kira enam peniaga di lokasi itu, namun kini hampir 20 peniaga yang meniaga di situ.

Katanya, dia berniaga sejak enam tahun lalu dan ramai peniaga membuka gerai di situ ekoran pasar pagi di Taman terbabit diarah tutup kerana COVID-19.

“Dari segi hasil jualan ada pasang surut, macam saya jual nasi bajet pelanggan kami kebiasaannya pelajar. Tapi disebabkan COVID-19, ramai juga pelanggan yang membeli nasi bajet kami ini,” ujarnya.


Peralihan ke fasa endemik perlu dibuat berhati-hati – Agong

KUALA LUMPUR, 28 Feb – Peralihan Malaysia menuju ke fasa endemik COVID-19 perlu dilaksanakan secara berhati-hati, titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Seri Paduka bertitah Malaysia berada di kedudukan ke-13 dari 122 negara dalam indeks pemulihan COVID-19 Nikkei Asia dan Program Imunisasi COVID-19 Kebangsaan telah berjaya mencapai liputan vaksinasi lengkap sehingga 98 peratus populasi dewasa.

“Bagi memastikan imuniti kekal pada tahap optimum dan sebagai benteng dalam menghadapi varian baharu, beta menyeru agar rakyat beta untuk mendapatkan dos penggalak menerusi program yang sedang dilaksanakan kerajaan.

“Walaupun negara kini semakin bersedia untuk beralih ke fasa endemik, beta berharap agar peralihan ini dilaksanakan secara berhati-hati,” titah Seri Paduka pada Istiadat Pembukaan Mesyuarat Pertama Penggal Kelima Parlimen ke-14, di Dewan Rakyat hari ini.

Al-Sultan Abdullah turut menyokong Strategi Pengujian COVID-19 Kebangsaan dan tindakan afirmatif kerajaan untuk mengurangkan harga kit ujian kendiri sebagai langkah pengukuhan tindakan kesihatan awam dan pemerkasaan komuniti.

Yang di-Pertuan Agong turut menghargai Pelan Hala Tuju Pembangunan Vaksin Negara (PPVN) termasuk strategi pembangunan vaksin sendiri, sebagai usaha meningkatkan kesediaan negara mendepani pandemik dan ancaman wabak lain pada masa hadapan.

Selain itu, Seri Paduka juga menyambut baik Pelan Strategik Kebangsaan Kesihatan Mental 2020-2025, yang dirangka bagi menangani isu kesihatan mental rakyat terutama yang terkesan akibat pandemik COVID-19 melalui pelbagai langkah intervensi dan bantuan.

“Beta menyeru kepada rakyat beta supaya terus memelihara kesihatan termasuklah kesihatan mental dan sentiasa mengamalkan budaya hidup sihat bagi menjayakan matlamat agenda nasional ‘Malaysia Sihat’,” titah Seri Paduka.

Al-Sultan Abdullah menyokong aspirasi kerajaan untuk merakyatkan sains dan menginsankan teknologi kerana pembudayaan sains melalui inovasi sosial bakal melahirkan modal insan yang bersifat altruistik dalam menangani isu kemiskinan, kesihatan dan kesejahteraan masyarakat.

“Beta berharap kerajaan akan terus memperkukuh program penyelidikan, pembangunan, pengkomersialan dan inovasi dalam bidang keutamaan termasuk kecerdasan buatan, robotik,bio-sains dan angkasa,” titah Yang di-Pertuan Agong.- BERNAMA


Usahawan Tekun diwajibkan miliki insurans perniagaan – Noh

Menteri Pembangunan Usahawan dan Koperasi (MEDAC) Tan Sri Noh Omar berkata skim yang dilaksanakan bersama Pertubuhan Keselamatan Sosial (Perkeso) itu hanya memerlukan usahawan membayar kira-kira RM13 sebulan bagi mendapatkan manfaat perlindungan.

“Perincian lanjut mengenainya akan saya maklumkan kelak kerana melalui skim ini, mereka akan mendapat perlindungan insurans sama seperti polisi insurans kenderaan, cuma ini TEKUN akan uruskan,” katanya kepada pemberita selepas majlis perasmian bangunan pentadbiran syarikat insurans Prestige Legacy di Wangsa Maju, di sini hari ini.

Noh dalam pada itu berkata syarikat insurans juga digalak memperluaskan skim perlindungan insurans mereka kepada sektor perniagaan memandangkan ketika ini belum ada syarikat insurans memasukkan perihal bencana alam dalam perlindungan insurans mereka kecuali bagi kenderaan yang dibuat secara pilihan.

“Sebab kita tahu sekarang ini, macam-macam keadaan boleh berlaku dan jika ia (liputan insurans) dapat dikembangkan saya ingat itu amat baik,” katanya. – BERNAMA


‘Long Tiger’ rancang lari ke negara jiran

Ketua Polis Johor Datuk Ayob Khan Mydin Pitchay berkata Long Tiger atau nama sebenarnya Abdul Hamim Ab Hamid, 32, dipercayai cuba meloloskan diri ke Indonesia atau Thailand.

“Semalam, lebih kurang 3.15 petang, Long Tiger berjaya diberkas di sebuah rumah di Sungai Petani, Kedah bersama seorang lelaki berusia 46 tahun dipercayai bertindak melindunginya.

“Memang itulah (meloloskan diri ke negara jiran) rancangan Long Tiger iaitu sama ada mahu menyeberang ke Indonesia atau ke Thailand,” katanya pada sidang media di Ibu Pejabat Polis Kontinjen Johor di sini hari ini.

Beliau berkata pergerakan Abdul Hamim dari Tangkak ke Sungai Petani dipercayai dibantu dua lelaki lain yang turut bertindak membeli kad sim dan memotong gari.

“Dua lelaki berumur 36 dan 38 tahun ini ditangkap di Batu Pahat, kira-kira pukul 3 pagi tadi. Seorang daripadanya ada rekod lampau jenayah dan dadah. Turut dirampas, sepasang gari dan pemotong besi,” katanya sambil menambah berkemungkinan akan ada lagi tangkapan baharu dibuat selepas ini.

Terdahulu, Abdul Hamim dan tiga lelaki berkenaan dibenarkan direman empat hari bermula hari ini hingga 1 Jan oleh Mahkamah Majistret Tangkak bagi membantu siasatan mengikut Seksyen 223/224 Kanun Keseksaan.

Ayob Khan berkata susulan itu, polis Johor telah membuka kertas siasatan tatatertib ke atas Ketua Polis Daerah Tangkak, Ketua Polis Balai Tangkak dan seorang Inspektor Ketenteraman Awam Ibu Pejabat Polis Daerah (IPD) Tangkak atas kesalahan kecuaian penyeliaan.

“Kertas siasatan tatatertib ini akan dikemukakan kepada Bukit Aman untuk penilaian dan tindakan susulan dan inilah antara tindakan yang diambil terhadap mana-mana anggota dan pegawai yang terlibat ke atas aspek kebertanggungjawaban dan penyeliaan yang mereka sepatutnya menyelia, memeriksa lokap dan sebagainya,” katanya.

Pada 17 Dis lepas, Ayob Khan dilaporkan berkata empat anggota polis iaitu seorang sarjan dan tiga koperal yang bertanggungjawab di Mahkamah Majistret Tangkak telah ditahan kerja dan disiasat mengikut Seksyen 223 Kanun Keseksaan iaitu penjawat awam yang menyebabkan kecuaian sehingga orang kena tuduh melarikan diri.

Sementara itu, Ayob Khan berkata kertas siasatan mengikut Seksyen 203 Kanun Keseksaan telah dibuka terhadap seorang pegawai polis berpangkat Senior Asisten Komisioner (SAC) yang dipercayai terlibat dalam kecuaian menyebabkan pembocoran maklumat arahan Ketua Polis Johor pada 16 Dis lepas.

“Pegawai ini disyaki mendedahkan maklumat sulit. Orang awam, anggota dan pegawai polis yang menularkan mana-mana maklumat sulit, saya akan ambil tindakan tidak kira pangkat apa pun. Jangan terlalu ghairah nak menularkan atau menjadi orang pertama menyebarkan berita melibatkan operasi polis,” katanya.

Dalam pada itu, beliau berkata seorang pemilik akaun Facebook yang menggunakan nama ‘Jebat JD’ disiasat mengikut Seksyen 233 Akta Komunikasi dan Multimedia 1998 kerana menularkan gambar tangkapan ‘Long Tiger’.

“Individu ini berusia 47 tahun berasal dari Klang dan merupakan bekas anggota polis,” katanya sambil menambah tindakan turut diambil terhadap seorang koperal polis berusia 30 tahun yang bertugas di negeri ini kerana melakukan tindakan sama. – BERNAMA


3,200 lot tanah untuk generasi kedua Felda di Johor – PM

KOTA TINGGI, 9 Mac – Sebanyak 3,200 lot tanah disediakan untuk generasi kedua Felda di Johor bagi menyelesaikan sebahagian isu perumahan yang dihadapi mereka.

Perdana Menteri Datuk Seri Ismail Sabri Yaakob berkata bagi tujuan itu, Kerajaan Persekutuan dan Kerajaan Negeri secara bersama akan memberi peruntukan sebanyak RM60 juta untuk membangunkan infrastruktur di kawasan tersebut.

“Ini adalah konsep baharu yang diperkenalkan, kita tak jual lagi rumah siap tetapi lot tanah kepada generasi kedua untuk mereka membina rumah sendiri dengan kerajaan negeri menyediakan tanah dan kita akan turut membangunkan dari segi infrastruktur.

“Kerajaan bersetuju untuk projek ini dengan kos infrastrukturnya RM60 juta akan ditanggung secara bersama iaitu RM30 juta Kerajaan Persekutuan bersama Felda dan RM30 juta oleh kerajaan negeri,” katanya pada sidang media selepas majlis penyerahan Geran Komuniti Rukun Tetangga (KRT) Komuniti Sejahtera Keluarga Malaysia Peringkat Negeri Johor 2022 di Kompleks Sukan Komuniti, Felda Lok Heng Barat, di sini hari ini.

Beliau berkata dengan menyediakan lot tanah berkenaan, ia dapat menyelesaikan sebahagian daripada isu perumahan yang dihadapi generasi kedua Felda sekali gus melancarkan perancangan pembangunan di kawasan Felda.

Ismail Sabri berkata bagi menyelesaikan isu air di kawasan Felda di Kota Tinggi dan sekitarnya, kerajaan meluluskan peruntukan sebanyak RM41 juta bagi menaik taraf Loji Rawatan Air Gembut yang akan terus menyalurkan air ke Loji Rawatan Air Lok Heng.

Katanya projek yang telah diluluskan dalam Rancangan Malaysia Ke-12 (RMK12) itu kini dalam peringkat menunggu pelantikan konsultan bagi memulakan projek berkenaan.

“Begitu juga dengan talian telefon khususnya internet di kawasan ini, kerajaan telah berbincang dengan pihak telekomunikasi dan kita bersetuju untuk membina sebuah pencawang telefon selular, selain pembinaan santuari gajah bagi fasa kedua yang dijangka siap pada 2025 bagi mengatasi masalah gajah berkeliaran dan merosakkan tanaman peneroka,” katanya.

Menurut beliau, Felda bersetuju untuk memberi RM10 juta untuk Tabung Usahawan Belia memandangkan ramai peneroka telah beralih ke arah keusahawan, selain melantik wakil belia sebagai antara Ahli Lembaga Pengarah Felda.

Sementara itu, Perdana Menteri mengingatkan parti politik yang bertanding pada Pilihan Raya Negeri (PRN) Johor supaya tidak menjadikan isu Felda sebagai bahan berkempen dan sebagai cubaan merosakkan fikiran peneroka dan generasi kedua.

“Isu Felda sengaja dijadikan bahan (kempen) kerana di Kota Tinggi ini 80 peratus adalah pengundi Felda dan Johor adalah negeri kedua terbesar Felda selepas Pahang. Jadi Felda ini pengundi Melayu dan pengundi Melayu biasanya sangat setia kepada kerajaan Barisan Nasional.

“Sebab itu Felda ini ‘fixed deposit’ kepada UMNO selama ini dan itu dia (parti politik) tumpu kepada Felda kerana cuba merosakkan fikiran peneroka dan generasi kedua Felda dengan memainkan isu yang saya anggap tak betul,” katanya sambil menambah isu berkaitan Felda bukan hanya diselesaikan menjelang PRN Johor, sebaliknya secara berterusan.

Sementara itu, Ismail Sabri berkata perincian mengenai pembukaan sempadan akan diumumkan oleh Menteri Kesihatan Khairy Jamaluddin bagi memastikan ia berjalan lancar dan menyelesaikan perkara berbangkit.

Katanya setakat ini tiada isu berkaitan pembukaan sempadan menerusi udara dan laut kerana ia tidak membabitkan kuarantin, sebaliknya hanya perlu menjalani ujian saringan di lapangan terbang (bagi udara) dalam tempoh 24 jam, namun ujian saringan tersebut sukar dilaksanakan menerusi laluan darat terutama di Johor yang membabitkan jumlah yang ramai berulang alik ke Singapura.

“Kita mempunyai dua kategori iaitu pelancong dan satu lagi harian seperti jumlah yang ramai berulang-alik ke Singapura. Kalau kita buat RTK di pintu masuk, boleh bayangkan beratur panjang, sesak. Jadi tidak boleh buat syarat selepas berlepas kena buat ujian PCR tiga hari kerana mereka biasanya berulang-alik setiap hari.

“Jadi sebab itu kita putuskan 1 April pembukaan sempadan supaya isu seperti ini dapat diselesaikan. Kalau kita buat serta-merta kelam kabut, isu tak selesai. Jadi KJ (Khairy) akan buat pengumuman penting nanti. Tunggu,” katanya.

Semalam, Perdana Menteri mengumumkan bahawa negara akan memasuki Fasa ‘Peralihan Ke Endemik’ serta pembukaan semula sempadan negara mulai 1 April depan. – BERNAMA


PRU15: Kepentingan kos. strategi, media sosial terhadap perang poster

KUALA LUMPUR, 10 Nov – Kos, strategi pemasangan dan penekanan kepada media sosial nampaknya mempunyai kaitan dengan perang poster dalam Pilihan Raya Umum ke-15 (PRU15).

Justeru, tidak mengejutkan apabila secara umum kurangnya poster, bendera, sepanduk dan papan iklan kelihatan pada pilihan raya kali ini berbanding PRU14 pada 2018.

Tinjauan Bernama di sekitar ibu negara dan Gombak di Selangor pada Selasa mendapati warna-warni kibaran bendera yang menghiasi pinggir jalan dan bangunan dilihat kurang meriah berbanding PRU14, kecuali di pusat-pusat tumpuan penduduk dan kawasan perumahan seperti Flat PKNS Taman Keramat.

Ketua Penerangan Pakatan Harapan (PH) Gombak Zafrullah Aris berkata parti itu memberi fokus kepada kawasan yang mudah dilihat pengundi supaya mereka dapat merasai keberadaan PH di Parlimen berkenaan.

“Kami (PH) pilih pasang (poster) di kawasan bandar, pekan dan taman perumahan berbanding membeli papan iklan di jalan-jalan besar seperti Lebuhraya Lingkaran Tengah 2 (MRR2) kerana itu mengambil kos yang agak tinggi,” katanya kepada Bernama.

Menurut Zafrullah, PH turut memberi tumpuan kepada kempen poster calon di media sosial kerana kos yang jauh lebih murah, selain mampu menarik pengundi muda yang rata-ratanya lebih aktif dalam talian.

Pandangan sama turut dikongsi Ketua Pemuda UMNO Bahagian Setiawangsa Roshan Zaki Othman yang berkata aktiviti perang poster di media sosial lebih diberi perhatian pada PRU15 ini, namun pemasangan bendera Barisan Nasional (BN) di Parlimen Setiawangsa tetap seimbang seperti PRU14.

“Selain itu, kami juga melaksanakan ‘Speakers’ Corner’ yang membantu menyebar luas tentang kelebihan calon dan parti,” katanya sambil menambah pemasangan poster dan pengedaran risalah yang efektif membantu mengurangkan perbelanjaan.

Di KEDAH, tinjauan Bernama di sekitar kawasan Parlimen Kubang Pasu dan Alor Setar mendapati tiada poster calon yang kelihatan setakat Selasa, manakala pemasangan bendera parti pula tidak begitu meriah seperti PRU14.

Setiausaha Kerja Parti Pejuang Tanah Air (Pejuang) Muhammad Fikri Ahmad mengakui pemasangan bendera parti yang baharu pertama kali bertanding itu agak kurang berbanding parti lain berikutan peruntukan yang agak terhad.

“Tetapi kami lebih cenderung untuk meletakkan bendera ataupun bahan kempen ini di tempat strategik seperti berhampiran lampu isyarat, persimpangan lebuh raya, (jalan) ataupun tempat masyarakat berhimpun seperti pasar malam,” kata Muhammad Fikri yang juga Bendahari Pejuang Muda Malaysia.

Di KELANTAN, kemeriahan ‘perang’ bendera dan sepanduk amat dirasai di beberapa kawasan di Gua Musang menjelang hari pengundian 19 Nov ini.

“Anak muda di kawasan kami mencadangkan untuk menambah bilangan bendera, justeru kami ahli jawatankuasa kampung membeli 500 batang buluh daripada penduduk yang tinggal di kawasan pedalaman dengan harga RM1 sebatang,” katanya.

Abd Rahim Abdullah dari Perumahan Chin Teck pula berkata pemasangan bendera akan ditambah dari semasa ke semasa sepanjang tempoh berkempen bagi menghidupkan suasana pilihan raya.

Tinjauan Bernama mendapati bendera BN, Perikatan Nasional (PN) dan Parti Ikatan Demokratik Malaysia (MUDA) menghiasi pinggir jalan utama bermula dari Parit Jawa sehingga ke bandar Muar.

“Buat masa ini kami perang bendera secara sederhana, seminggu lagi PRU15 barulah kami akan buat besar-besaran termasuk memasang kain rentang dan papan iklan,” kata Ahli Jawatankuasa MUDA Bahagian Muar, Mohd Hairudin Rabun.

Katanya setiap malam, seramai 20 sukarelawan akan membantu Jentera MUDA Muar memasang sebanyak 600 bendera pelbagai saiz menggunakan batang buluh berukuran antara 2.5 meter dan 3 meter yang diperoleh dari Pontian dan Segamat dengan harga RM3 sebatang.

Di PULAU PINANG, perang bendera dan poster di kawasan bandar masih lagi ‘suam-suam kuku’ berbanding di kampung dan pinggir bandar yang dilihat lebih menyengat dengan poster diubah suai mengikut bentuk yang menarik.

Jurucakap Majlis Bandaraya Pulau Pinang (MBPP) ketika dihubungi Bernama berkata pihaknya mengeluarkan 25 permohonan permit iklan pilihan raya daripada parti politik yang bertanding.

“Setakat ini, tiada permohonan yang ditolak oleh MBPP. Kami ingin mengingatkan semua pemohon supaya memastikan iklan yang dipasang tidak mendatangkan bahaya kepada orang awam dan pengguna jalan raya,” katanya.


Khairussaleh Ramli lepas jawatan CEO RHB

“Lembaga dan pihak pengurusan ingin merakamkan penghargaan kepada Khairussaleh bagi sumbangan yang tidak ternilai semasa tempohnya dengan kumpulan dan berharap beliau berjaya dalam masa depannya,” kata bank itu.

Khairussaleh menyertai RHB Banking Group pada 2013 sebagai Timbalan Pengarah Urusan Kumpulan sebelum beliau dinaikkan pangkat ke jawatan GCEO menjelang 2015. – BERNAMA


Agong terima menghadap Menteri Luar China Wang Yi

KUALA LUMPUR, 12 Julai – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menerima menghadap kunjungan hormat Menteri Luar China Wang Yi di Istana Negara, di sini hari ini.

Datuk Pengelola Bijaya Diraja Istana Negara Datuk Ahmad Fadil Shamsuddin berkata majlis menghadap itu adalah julung kali buat Wang Yi yang kini dalam rangka lawatan rasmi dua hari ke Malaysia bermula semalam.

Ahmad Fadil berkata dalam sesi yang berlangsung selama 45 minit, Seri Paduka dan Wang Yi telah menyentuh berkenaan hubungan dua hala yang erat terjalin antara Malaysia dan China sejak 1974.

“Kedua-dua pemimpin turut menyentuh berkenaan usaha pengukuhan perdagangan dan ekonomi antara kedua-dua negara ke tahap lebih tinggi susulan peningkatan jalinan hubungan Malaysia-China ke tahap Perkongsian Strategik Komprehensif pada 2013.

Turut hadir, Menteri Luar Datuk Seri Saifuddin Abdullah, Duta Besar China ke Malaysia Ouyang Yujing dan Ketua Setiausaha Kementerian Luar Datuk Amran Mohamed Zin.

Ahmad Fadil berkata Al-Sultan Abdullah menzahirkan penghargaan dan rasa sukacita terhadap hubungan erat Malaysia dan China yang terjalin secara istimewa dalam pelbagai aspek termasuk bantuan yang dihulurkan Kerajaan China dan kerjasama antara kedua-dua negara dalam memerangi penularan COVID-19 serta pemulihan pasca pandemik.

“Seri Paduka juga berkenan mempersilakan Presiden China Tuan Yang Terutama Xi Jinping untuk mengadakan lawatan rasmi ke Malaysia. Kali terakhir beliau melawat Malaysia ialah pada tahun 2013,” katanya.

Pada sesi menghadap itu, Seri Paduka dan Wang turut menyentuh mengenai projek pelaburan syarikat China di Pahang khususnya Malaysia-China Kuantan Industrial Park yang terletak di Gebeng, Pahang.

Menurut Ahmad Fadil, Seri Paduka menzahirkan penghargaan kepada Kerajaan China kerana projek-projek tersebut menjadi pemangkin pertumbuhan ekonomi terutamanya di Pahang dan Wilayah Ekonomi Pantai Timur Malaysia (ECER).

Pada 2021 juga, stok pelaburan langsung asing dari China ke Malaysia mencecah RM25.91 bilion. Pada tahun yang sama, pelaburan yang diluluskan dengan penyertaan dari China ialah RM16.6 bilion manakala pelaksanaan pelaburan dengan penyertaan dari China mencecah RM1.82 bilion.


Kemampuan pemilikan rumah bertambah baik – laporan

Menurut Laporan Tinjauan Ekonomi 2021 yang dikeluarkan Kementerian Kewangan hari ini, keseluruhan harga rumah median telah berkurang sebanyak satu peratus setiap tahun secara purata daripada RM298,000 pada 2016 kepada RM289,646 pada 2019.

“Namun skor gandaan median pada 2019 menunjukkan bahawa rumah sangat tidak mampu milik secara umumnya. Namun, skor gandaan median juga mungkin berbeza mengikut kumpulan pendapatan, jenis harta tanah dan negeri,” menurut laporan itu.

Berdasarkan Laporan Survei Pendapatan isi Rumah dan Kemudahan Asas 2019, pemilikan rumah meningkat secara marginal antara 2016 dengan 2019 dengan 76.9 peratus isi rumah memiliki kediaman pada 2019 berbanding 76.3 peratus pada 2016.

Pada kadar ini, pemilikan rumah di Malaysia boleh dianggap tinggi dan memberangsangkan jika dibandingkan dengan negara maju seperti Kanada dengan kadar 66.3 peratus, Amerika Syarikat (65.3 peratus), United Kingdom (65.2 peratus) dan Korea Selatan (56.8 peratus), terutama apabila Malaysia tidak mempunyai matlamat dasar pemilikan rumah universal.

Bagaimanapun, terdapat perbezaan pemilikan rumah antara negeri contohnya, negeri dengan pemilikan rumah yang tinggi melebihi 84 peratus merangkumi Terengganu, Sarawak, Kelantan, Kedah dan Perlis manakala kadar pemilikan rumah lebih rendah daripada 76 peratus melibatkan Labuan, Kuala Lumpur, Selangor, Sabah dan Pahang.

Berdasarkan analisis yang dijalankan di Kuala Lumpur, Sabah dan Selangor, kumpulan B40 di Kuala Lumpur dan Sabah berhadapan dengan isu harga rumah yang benar-benar tidak mampu milik untuk rumah flat kos rendah, rumah kos rendah dan rumah flat bagi tempoh 2015 hingga 2019.

Selangor pula berjaya menyelesaikan masalah ketakmampuan pemilikan rumah bagi kumpulan B40 untuk rumah flat kos rendah sejak 2016, namun kumpulan sama menghadapi cabaran menaik taraf pemilikan kepada jenis hartanah yang lain di negeri itu.

Sementara itu, isu perumahan tidak mampu milik sangat serius dalam kalangan M40 bagi ketiga-tiga negeri itu dalam tempoh 2015 hingga 2019 kerana M40 di Kuala Lumpur hanya mampu memiliki rumah flat dan tidak berkelayakan memohon di bawah program perumahan kos rendah awam, manakala M40 di dua negeri lagi hanya mampu memiliki rumah flat kos rendah.

Hal ini menunjukkan beberapa negeri menghadapi cabaran lebih besar dalam menyediakan perumahan kepada rakyat, bagaimanapun kerajaan kekal komited dalam menangani isu aksesibiliti dan ketakmampuan pemilikan rumah.

Pelbagai program perumahan awam telah dilaksanakan dengan kerjasama sektor swasta sejak 2000 untuk memenuhi keperluan pelbagai segmen masyarakat terutamanya kumpulan M40 dan B40, termasuk Program Perumahan 1Malaysia (PRIMA), Program Perumahan Penjawat Awam Malaysia (PPAM), Skim Rumah Pertamaku dan Skim MyHome.


Tempoh reman pemandu Perodua Myvi disambung lagi

JASIN 10 Jun – Tempoh reman pemandu Perodua Myvi yang dipercayai memandu dibawah pengaruh alkohol dalam kemalangan meragut nyawa suami isteri orang kurang upaya (OKU) di Jalan Serkam Pantai, 5 Jun lalu dilanjutkan tiga hari lagi.

Ketua Polis Daerah Jasin Deputi Superintendan Mispani Hamdan berkata, tempoh reman itu dikeluarkan Penolong Pendaftar Mahkamah Majistret Melaka Ahmad Shakib Ismail selepas menerima permohonan daripada pihaknya hari ini.

“Ini susulan tempoh reman keatas lelaki berusia 24 tahun itu selama empat hari sebelum ini yang bermula pada Selasa berakhir hari ini.

“Tempoh reman selama tiga hari dikeluarkan majistret hari ini akan berakhir pada 13 Jun bagi membolehkan siasatan lanjut dilakukan mengikut Seksyen 44 (1) Akta Pengangkutan Jalan (APJ) 1987,” katanya.

Sebelum ini media melaporkan suami isteri maut selepas motosikal mereka dirempuh Perodua Myvi di Jalan Serkam Pantai, jam 7.45 pagi, 5 Jun lalu.

Ketua Jabatan Siasatan Penguatkuasaan Trafik (JSPT) negeri Superintendan [email protected] Zaki Omar berkata, kejadian itu membabitkan tiga motosikal dan sebuah kereta dipandu pemuda berusia 24 tahun.


MFL kesal budaya samseng bola sepak

KUALA LUMPUR, 6 Mac – Liga Bola Sepak Malaysia (MFL) kesal dengan insiden pergaduhan di antara segelintir penyokong Kuala Lumpur (KL) City FC dan Selangor FC di luar Stadium Bolasepak Kuala Lumpur (KLFA), Cheras kelmarin.

Ketua Pegawai Eksekutif MFL Stuart Ramalingam berkata budaya samseng bola sepak tidak akan sesekali mendapat tempat di dalam Liga Malaysia (Liga-M) dan beliau bersimpati dengan mangsa yang difahamkan mengalami kecederaan akibat mercun serta lain-lain semasa kekecohan itu.

Beliau berkata perbuatan itu turut memberi kesan buruk terhadap industri Liga-M yang sedang berusaha keras untuk mendapatkan lebih banyak kelonggaran daripada kerajaan sejak pandemik COVID-19 melanda negara lebih dua tahun.

“MFL mengutuk sekeras-kerasnya tindakan samseng bola sepak ini. Stadium sepatutnya menjadi tempat yang selamat untuk beriadah, bersantai dan menikmati sukan bola sepak bukannya pusat pergaduhan sesama sendiri.

“Kita tidak mahu disebabkan perbuatan kelompok kecil ini, golongan lain menanggung akibat sekali gus menyukarkan usaha semua pihak di dalam industri bola sepak untuk mendapatkan kelonggaran khusus daripada pihak kerajaan,” menurutnya dalam kenyataan semalam.

Mengulas lanjut, Stuart berkata pihaknya masih menunggu laporan lengkap daripada pihak berkuasa selepas mengadakan perbincangan dengan Ketua Pegawai Eksekutif (CEO) KL City Stanley Bernard dan CEO Selangor FC Dr Johan Kamal Hamidon berhubung insiden itu.

“Bukan sahaja KL City dan Selangor tetapi kesemua pasukan yang bertanding dalam Liga-M menolak keras budaya samseng dalam bola sepak kerana itu bukan budaya kita.

“Semua pihak senada dalam perkara ini dan saya berharap industri bola sepak di negara ini dapat bebas daripada budaya samseng bola sepak.

“Paling mustahak, kita mesti memastikan stadium selamat untuk semua peminat dan tidak membiarkan tindakan segelintir itu membahayakan kanak-kanak serta orang dewasa demi keselamatan dan persekitaran yang selesa diperlukan untuk semua penyokong,” katanya.

Terdahulu, tular video kekecohan di antara segelintir penyokong KL City dan Selangor FC di Stadium KLFA selepas kedua-dua pasukan terikat 3-3 pada aksi Liga Super semalam. – BERNAMA


Covid-19: Tiga kluster baharu dikesan

KUALA LUMPUR, 19 Julai – Tiga kluster baharu penularan COVID-19 dikesan di Sepang, Selangor; Brickfields, di sini dan Sarawak, kata Ketua Pengarah Kesihatan Datuk Dr Noor Hisham Abdullah.

Beliau berkata setakat ini terdapat dua kes positif dalam kalangan bukan warganegara direkodkan daripada kluster ‘Rumah Kongsi Sepang’ yang dikesan di sebuah tapak pembinaan dengan 96 pekerja disaring sehingga 12 tengah hari tadi.

“Mereka terdiri daripada sembilan warganegara Malaysia dan 87 bukan warganegara. Daripada jumlah saringan ini, 96 orang telah disampel dan keputusan persampelan setakat ini adalah dua positif manakala 94 lagi negatif.

“Kluster ini melibatkan seorang warga Indonesia yang merupakan kes indeks kluster ini dan seorang warga Bangladesh yang merupakan kontak rapat kes dilaporkan hari ini. Punca jangkitan kluster masih dalam siasatan,” katanya dalam satu kenyataan hari ini.

Berhubung kluster kedua iaitu kluster ‘Restoran Kuala Lumpur’ yang dikesan di sebuah restoran di Brickfields, Dr Noor Hisham berkata setakat 12 tengah hari tadi, 250 orang melibatkan 14 pekerja restoran dan 236 pelanggan disaring.

Beliau berkata ia adalah hasil saringan rawak di lapangan oleh Pejabat Kesihatan Daerah dan dua kes positif melibatkan dua warga India dikesan dalam kluster itu, manakala punca jangkitan kluster masih dalam siasatan.

Mengenai kluster ketiga iaitu ‘Jeti Kuching’ di Sarawak, Dr Noor Hisham berkata seramai 25 nelayan disaring setakat 12 tengah hari tadi, dan dua warganegara Indonesia dikesan positif COVID-19.


Ekopelancongan Paya Lebar ibarat bulan jatuh ke riba

AYER LIMAU 19 Julai – Masyarakat di Kampung Paya Lebar, di sini terutama nelayan sungai menyifatkan projek ekopelancongan Paya Lebar bernilai RM2.036 juta ibarat bulan jatuh ke riba.

Ini kerana mereka sudah lama menanti projek seumpama itu dilaksanakan bagi melengkapkan aktiviti membawa kaki pancing dan pelancong menyusuri beberapa sungai yang dikelilingi hutan paya bakau sebelum ini.

Nelayan veteran, Mohamad Jantan, 75, berkata sebelum ini nelayan membawa kaki pancing menyusuri Sungai Ramuan Cina, Sungai Rembau dan Kuala Linggi untuk mencuba nasib mendapatkan udang galah dan ikan.

“Alhamdulillah, dengan adanya projek itu, kami harap lebih ramai kaki pancing dan pelancong datang ke kampung kami untuk memancing dan menyusuri sungai sambil menikmati pemandangan indah hutan paya bakau di sepanjang sungai,” katanya di kampung itu.

Pengusaha Taman Lokan di Tebing Urut, Zainal Md Ali, 72, berkata dia bersyukur dan berterima kasih kepada Kementerian Pelancongan, Seni dan Budaya (MOTAC) kerana sudi membantu meningkatkan industri pelancongan di kampung itu.

“Saya sudah mengusahakan Taman Lokan sejak enam tahun lalu dan saya membawa sendiri pelancong dari jeti Tebing Urut ke taman itu untuk membolehkan mereka menikmati pengalaman mencari lokan dalam tanah lumpur di tebing sungai,” katanya.

Abdul Maulud Idris, 59, berkata dia sudah bersedia membawa lebih ramai pelancong untuk menyaksikan sendiri aktiviti nelayan sungai memancing udang galah, menarik jaring ikan dan seumpamanya.

“Sebelum ini nelayan menggunakan pangkalan nelayan sebagai jeti untuk menaiki perahu menyusuri sungai dan dengan adanya projek itu, jeti khusus untuk pelancong sedang dibina bagi memudahkan mereka menaiki bot,” katanya.

Sebelum ini, Melaka Hari Ini melaporkan projek ekopelancongan Paya Lebar kini sedang dalam fasa akhir yang mana pembinaan jeti untuk kemudahan pelancong telah dimulakan pada 10 Jun lalu itu dijangka siap sepenuhnya pada awal September depan.


Perlawanan Kuwait, Bahrain, manfaatkan Harimau Malaya- Cheng Hoe

KUALA LUMPUR 3 Jun – Walaupun Harimau Malaya tewas dalam kedua-dua perlawanan persahabatannya menjelang pusingan kedua kempen Kelayakan Piala Dunia 2022/Piala Asia 2023 bertemu Emiriah Arab Bersatu (UAE), ketua jurulatih Tan Cheng Hoe berkata anak buahnya tetap menerima manfaat.

Jurulatih berusia 53 tahun itu berkata sekalipun skuad kebangsaan kalah 1-4 kepada Kuwait dan 0-2 kepada Bahrain, kedua-dua perlawanan tersebut memenuhi matlamat, memastikan anak didiknya bersedia menghadapi kempen Kumpulan G selepas kira-kira 18 bulan “berehat” disebabkan pandemik COVID-19.

“Kami memilih untuk menentang Kuwait dan Bahrain disebabkan gaya permainan mereka ada persamaan dengan UAE, dan pada masa sama kita perlu segera menyesuaikan diri dengan cuaca dan zon waktu di Timur Tengah. Saya berpandangan kedua-dua perlawanan itu memberi manfaat kepada pasukan kita.

“Kami memantau persiapan pasukan lain, saya lihat persiapan UAE sangat bagus, sekalipun di tengah-tengah pandemik mereka tetap adakan perlawanan persahabatan. Kita pula cuma jalani kem latihan yang singkat di Dubai, saya harap pemain-pemain kita sudah bersedia untuk hadapi perlawanan,” katanya pada sidang media praperlawanan di Dubai malam tadi.

Malaysia yang berkedudukan ke-153 dunia, bakal berdepan cabaran sukar menentang pasukan ke-73 dunia UAE di Stadium Zabeel, Dubai malam ini (12.45 tengah malam Jumaat di Malaysia).

Sementara itu, kapten pasukan Mohd Aidil Zafuan Abdul Razak sedar bahawa skuad semasa UAE adalah jauh lebih baik berbanding pasukan pada 2019 yang mengatasi Malaysia dengan kemenangan tipis 2-1, pada pusingan pertama di Stadium Nasional Bukit Jalil di sini.

“Kami tahu mereka melakukan beberapa perubahan termasuk membawa masuk pemain naturalisasi, namun pemain terbaik (yang harus diperhatikan) ialah Ali Mabkhout dan (pemain naturalisasi) Fabio Lima. Bagaimanapun bagi saya dalam permainan bola sepak tumpuan bukan hanya kepada satu atau dua pemain, seluruh pasukan perlu diberi tumpuan, dan paling penting ialah permainan kita,” kata pemain pertahanan tengah itu.

Selepas memasukkan tiga pemain naturalisasi – Fabio dan Caio Canedo dari Brazil serta pemain Argentina, Sebastian Tagliabue, the Al Abyad (The Whites) menunjukkan perubahan prestasi yang agak hebat, menewaskan India 6-0 dan Jordan 5-1 baru-baru ini.

Kali terakhir Malaysia mengalahkan UAE ialah dalam perlawanan persahabatan pada 1982 dengan skor 2-0. Keseluruhannya, daripada 14 pertembungan, Malaysia hanya menang tiga kali dengan dua keputusan seri dan tewas dalam sembilan lagi perlawanan, termasuk kekalahan terburuk 0-10 pada 2015.

Dalam perkembangan lain, FAM mengesahkan tiga pegawai Malaysia telah diberikan penghormatan oleh Persekutuan Bola Sepak Antarabangsa (FIFA) untuk mengadili perlawanan Kelayakan Piala Dunia 2022/Piala Asia 2023.

Pengadil kebangsaan Zairul Khalil Tan akan bertugas sebagai penolong pengadil dalam Kumpulan A di Sharjah, UAE, sementara pengadil FIFA Amirul Izwan Yaacob dan Mohamad Yusri masing-masing akan bertugas sebagai pengadil dan penolong pengadil dalam Kumpulan B di Kuwait.

Kumpulan A yang terdiri daripada China, Syria, Filipina, Maldives dan Guam akan memulakan kempen mereka pada Ahad, sementara sepak mula Kumpulan B melibatkan Australia, Jordan, Taiwan, Kuwait dan Nepal dijadualkan hari ini.

Seorang lagi pengadil Malaysia, Mohd Arif Shamil dilantik sebagai penolong pengadil dalam dua perlawanan Piala Cabaran Kirin 2021 dan satu perlawanan persahabatan melibatkan pasukan Bawah 24 Jepun di Sapporo Dome, Hokkaido, Jepun.


Lanjut moratarium, terhad pada golongan terjejas

KUALA LUMPUR 28 Jun – Pelaksanaan moratorium kini hanya menyasarkan kepada golongan terjejas sahaja dan tidak lagi automatik kepada semua orang seperti sebelum ini

Jelas Menteri Kewangan, Tengku Datuk Seri Zafrul Tengku Abdul Aziz, kerajaan ketika ini sedang berbincang dengan bank mengenai moratorium, dan terpulang kepada mereka sama ada boleh melanjutkannya atau tidak.

“Bagi pandangan peribadi saya, kita perlu menolong orang yang perlu ditolong, sewaktu kita melaksanakan moratorium enam bulan ini, kita menolong semua orang sama ada yang mempunyai gaji atau mampu untuk membayar, tetap dapat nikmati manfaat ini secara automatik.

“Tetapi kita tidak boleh memaksa bank untuk melakukannya dan kami akan terus mengadakan libat urus dengan mereka mengenai perkara ini,” katanya.

BNM pada 25 Mac lalu mengumumkan pelaksanaan moratorium bagi semua pembayaran semula pinjaman oleh individu dan perusahaan kecil dan sederhana (PKS) bagi tempoh enam bulan bermula 1 April 2020.

Sejumlah RM43.7 bilion telah dimanfaatkan oleh penerima moratorium bayaran balik pinjaman institusi kewangan setakat 19 Jun lalu dengan sebanyak RM15.3 bilion dimanfaatkan oleh sektor perniagaan.

Tengku Zarul turut menasihatkan semua pihak supaya segera berjumpa dan berbincang dengan bank mengenai penstrukturan semula pinjaman mereka dan jangan tunggu hingga saat akhir.

“Sila berjumpa dengan Agensi Kaunseling dan Pengurusan Kredit (AKPK) juga untuk membuat penstrukturan semula hutang jika anda mengalami masalah kewangan akibat dibuang kerja untuk mereka membantu.


Isu perpaduan, persiapan hadapi Covid-19 dibangkitkan di Dewan Rakyat

KUALA LUMPUR 22 Julai – Hal berkaitan perpaduan dan kesediaan negara berdepan peningkatan penularan COVID-19 adalah antara perkara yang bakal dibincangkan pada persidangan Dewan Rakyat, hari ini.

Menurut Aturan Urusan Mesyuarat di laman rasmi Parlimen, isu berkenaan terkandung dalam sesi soal jawab lisan yang akan diajukan Datuk Seri Rohani Abdul Karim (GPS-Batang Lupar) kepada Menteri Perpaduan Negara berhubung perancangan Majlis Penasihat Perpaduan Negara (MPPN) peringkat kebangsaan yang baharu ditubuhkan dalam menangani isu dan cabaran perpaduan di Malaysia.

Hal-hal yang berkaitan penularan wabak COVID-19 di negara ini turut menjadi tumpuan Ahli Parlimen apabila dua soalan mengenainya tersenarai dalam 10 soalan pertama pada sesi berkenaan.

Soalan Wan Hassan Mohd Ramli (PAS-Dungun) memohon penjelasan kerajaan mengenai usaha-usaha yang dibuat Jabatan Perdana Menteri (Hal Ehwal Agama) dalam menyelesaikan isu berkaitan pelaksanaan ibadah yang timbul sepanjang penularan COVID-19.

Syed Ibrahim Syed Noh (PH-Ledang) pula bertanyakan Menteri Kesihatan berhubung perancangan kementerian dalam kesediaan negara menghadapi penularan wabak pada masa akan datang termasuk sekiranya wabak COVID-19 kembali memuncak.

Tumpuan juga dijangka terarah kepada pembentangan bacaan kali kedua bagi Rang Undang-Undang Perbekalan Tambahan (2019) 2020, Rang Undang-Undang Racun (Pindaan) 2019 dan Rang Undang-Undang Perlembagaan (Pindaan) (No. 2) 2019 serta Rang Undang-Undang Suruhanjaya Bebas Aduan Salah Laku Polis 2019.

Persidangan Dewan Rakyat kali ini berlangsung selama 25 hari sehingga 27 Ogos berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19.


Mat ‘payung’ Tuisyen Rakyat DUN Duyong

DUYONG 28 Julai – Prihatin dengan persiapan pelajar tingkatan lima yang bakal menduduki peperiksaan Sijil Pelajaran Malaysia (SPM) Ahli Dewan Undangan Negeri (ADUN) Duyong menyediakan tuisyen percuma.

ADUNnya Mohd Noor Helmy Abdul Halem berkata, Tuisyen Rakyat DUN Duyong itu akan diadakan secara bersemuka akan bermula pada 6 Ogos depan.

Beliau berkata, selain pelajar di DUN Duyong, pihaknya turut mengalu-alukan penyertaan kepada calon SPM yang tinggal di luar kawasan dan berminat serta serius untuk belajar.

“Tuisyen ini diadakan secara percuma, pelajar yang sertainya tidak perlu bayar apa-apa tetapi kalau ingin menyumbang boleh diberikan terus kepada guru yang terbabit.

“Tahun lalu kita sudah adakan dan hasilnya ramai calon SPM berjaya mendapat A dan diharap penganjuran kali juga akan merekodkan keputusan dan hasil yang lebih baik,” katanya.

“Tuisyen akan diadakan pada hari Sabtu, Ahad, Selasa dan Jumaat bagi subjek yang disenaraikan. Sekiranya ada permintaan untuk subjek tambahan lain boleh maklumkan dan saya akan sediakan guru.


KPDNHEP rampas barangan tiruan bernilai hampir RM95 juta sejak 2019

PUTRAJAYA, 2 Jun – Kementerian Perdagangan Dalam Negeri dan Hal Ehwal Pengguna (KPDNHEP) telah melakukan 1,160 rampasan ke atas pelbagai barangan tiruan dengan nilai dianggarkan RM94.7 juta sejak 2019 hingga Mei lepas.

Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid berkata rampasan tersebut dilakukan menerusi 14,187 pemeriksaan di seluruh negara bagi membanteras barangan tiruan dan cetak rompak di bawah Akta Cap Dagangan 2019, ekoran aduan daripada pengguna dan pemilik cap dagangan.

“Apa yang kita ambil berat adalah kita tidak mahu pengguna tertipu dengan membeli barangan tiruan dan terpaksa bayar harga barangan asli,” katanya kepada pemberita selepas melancarkan aplikasi MyOri SmartSecure dan program Kepenggunaan Pintar di sini hari ini.

Akta Cap Dagangan 2019 memperuntukkan hukuman denda maksimum RM15,000 untuk setiap barangan bagi kesalahan pertama serta RM30,000 bagi setiap barangan untuk kesalahan kedua dan seterusnya.

Mengenai aplikasi MyOri SmartSecure yang dibangunkan dua syarikat tempatan itu, Rosol berkata penggunaan teknologi Internet benda (IoT) dalam menangani barangan tiruan akan meningkatkan tahap kecekapan dalam memastikan pengeluar produk dan pengguna tidak teraniaya.

Aplikasi MyOri SmartSecure boleh dimuat turun secara percuma melalui Google Play dan Apple App Store, yang berfungsi mengimbas pelekat (sticker) MyOri yang terdapat pada produk yang ingin dibeli. Sticker tersebut hanya didapati pada bungkusan produk sekiranya syarikat pengeluar mendaftar dengan MyOri Services Sdn Bhd.


Gotong-royong indahkan Taman Angkasa Nuri

DURIAN TUNGGAL 13 Jun – Majlis Perbandaran Hang Tuah Jaya (MPHTJ) melaksanakan kerja-kerja mengindahkan serta membersihkan Taman Angkasa Nuri bagi memastikan keindahan landskap di taman itu sentiasa terpelihara.

Aktiviti itu dilaksanakan menerusi program gotong-royong mingguan MPHTJ yang turut melibatkan beberapa agensi kerajaan negeri serta Ahli Dewan Undangan Negeri (ADUN) Durian Tunggal, Zahari Abd Kalil.

“Tujuan utama kita adalah untuk memastikan kawasan taman perumahan di Dewan Undangan Negeri (DUN) ini sentiasa terjaga sekali gus mengelakkan longgokan sampah sarap,” katanya menerusi satu hantaran di Facebook rasminya Sabtu lalu.

Turut hadir Yang Dipertua MPHTJ, Datuk Shadan Othman; Ahli Majlis MPHTJ, Tan Chee Seng dan Pengerusi Jawatankuasa Pembangunan dan Keselamatan Kampung (JPKK) Kampung Gangsa, Rasdi Ismail.


Datuk Dr Muhammad Radzi dilantik Ketua Pengarah Kesihatan baharu

PUTRAJAYA, 25 April – Datuk Dr Muhammad Radzi Abu Hassan dilantik sebagai Ketua Pengarah Kesihatan yang baharu berkuat kuasa Jumaat lepas, demikian umum Menteri Kesihatan Dr Zaliha Mustafa.

Dr Muhammad Radzi, 58, yang sebelum ini Timbalan Ketua Pengarah Kesihatan (Penyelidikan dan Sokongan Teknikal),  menggantikan Tan Sri Dr Noor Hisham Abdullah yang bersara wajib pada Jumaat selepas 35 tahun berkhidmat dengan Kementerian Kesihatan (KKM).

Dr Zaliha dalam satu kenyataan hari ini berkata pelantikan Dr Muhammad Radzi adalah berdasarkan kelayakan dan pengalaman luas dalam bidang perkhidmatan kesihatan negara.

Dr Muhammad Radzi pernah berkhidmat sebagai Ketua Jabatan Perubatan di Hospital Sultanah Bahiyah, Kedah, Ketua Penyelaras Perubatan Negeri Kedah dan Ketua Pusat Penyelidikan Klinikal Kedah.

Beliau juga pernah berkhidmat sebagai Ketua Perkhidmatan Gastroentrologi dan Hepatologi dan menjadi pengerusi pentauliahan bidang kepakaran tersebut dari 2013 sehingga 2021.

“Saya yakin dengan pengalaman, pengetahuan dan kepakaran serta kredibiliti beliau mampu memberikan yang terbaik dan menjadi rakan pasukan bersama saya dalam memastikan matlamat dan agenda reformasi kesihatan negara dilaksanakan secara menyeluruh,” kata Dr Zaliha.


Khairi Adib pastikan perak dalam genggaman

HANOI, 14 Mei – Sebutir pingat perak sudah pasti dalam genggaman skuad silat tanding negara pada Sukan SEA ke-31 apabila Muhammad Khairi Adib Azhar mara ke final setelah berjaya melepasi halangan di peringkat separuh akhir hari ini.

Bertarung dalam kelas B Lelaki (50-55 kg) di Gimnasium Bac Tu Liem di sini, Khairi Adib mengesahkan slot ke saingan akhir selepas menumpaskan lawannya dari Thailand Sabidee Salaeh, 49-36.

Namun nasib berbeza menimpa Mohammad Hazim Amzad apabila cabarannya dalam kelas C Lelaki (55-60 kg) tamat di peringkat separuh akhir apabila tumpas kepada pesilat Indonesia Muhammad Yachser Arafa, 31-42 petang ini.

Sementara itu, tiga lagi wakil negara menempah tempat ke separuh akhir selepas menumpaskan lawan masing-masing di peringkat suku akhir hari ini.

Mohammad Amiruddin Adzmi mara dalam kelompok empat pesilat terbaik kelas H (80-85 kg) selepas mengalahkan lawannya dari Filipina Jhon Paul Acat dengan keputusan 69-50.

Muhammad Robial mengesahkan kemaraannya selepas juri menghentikan pertarungan ketika beliau mendahului pencabarnya dari Laos Sengpheng Duang Vilai 70-28 manakala Siti Shazwana menumpaskan atlet Indonesia Selly Andriani 58-6.


Pemilik kedai kopi sudah ditemukan

Ketua Polis Daerah Ipoh ACP Yahaya Hassan berkata Kamarudin Daud, 58, ditemukan anak angkatnya yang kemudian menghubungi pengadu iaitu menantu lelakinya kira-kira 5 petang.

Beliau berkata pada hari kejadian, Kamarudin telah berjalan kaki ke tepi Sungai Kinta kerana tiada arah tujuan, mula terfikir untuk mencari ketenangan dengan beribadat dan mendapat idea untuk pergi ke Pulau Pinang.

“Beliau kemudian pergi ke Pulau Pinang dengan menaiki tren dari stesen Ipoh pada 4.08 petang ke Butterworth lalu ke Georgetown dan menginap di hotel.

“Pada hari Isnin hingga semalam, beliau menginap di hotel yang sama dan pada siang harinya hanya berada di masjid sekitar kawasan hotel sebelum menaiki feri dari Georgetown ke Butterworth untuk mendapatkan tren bagi perjalanan balik ke Ipoh,” katanya dalam kenyataan di sini hari ini.

Yahaya berkata sebaik tiba di Ipoh kira-kira 2.30 petang, Kamarudin terus pergi ke Masjid Panglima Kinta untuk mendirikan solat zuhur dan berjalan serta duduk di kerusi hadapan sebuah hotel di Jalan Sultan Iskandar sebelum ditemukan.

Katanya, hasil temu bual bersama lelaki itu mendapati tiada motif khusus beliau menghilangkan diri dan hanya ingin mencari ketenangan dengan cara bersendirian.

Menurut laporan polis daripada menantu lelakinya berusia 26 tahun, bapa mentuanya keluar dengan membawa barang peribadi dan sebuah beg dan tidak balik ke kedai serta rumah.


15 masjid terpilih gunakan inovasi sangkar penyembelihan mudah alih

KUALA LUMPUR 27 Julai – Sebanyak 15 masjid terpilih di beberapa negeri akan menggunakan sangkar penyembelihan mudah alih bagi menyempurnakan ibadah korban yang bermula Jumaat ini.

Timbalan Menteri Sains, Teknologi dan Inovasi (MOSTI) Ahmad Amzad Hashim berkata sangkar penyembelihan yang dibangunkan Yayasan Inovasi Malaysia (YIM) itu diperkenalkan bagi memudahkan pihak pengurusan masjid mematuhi prosedur operasi standard (SOP) susulan pandemik COVID-19.

Beliau berkata penularan COVID-19 ketika ini menjadikan ia satu keperluan dalam usaha memperluaskan inovasi yang dibangunkan pada 2016, satu aspek pembaharuan dalam penyembelihan lembu.

“Ketika ini, 10 masjid di Wilayah Persekutuan akan menggunakan sangkar ini, selebihnya akan digunakan di beberapa negeri termasuk Johor, Terengganu dan Negeri Sembilan.

“Sudah tentu sebagai sebuah kementerian yang menggalakkan inovasi, kita boleh membuat penambahbaikan sistem ini dan mengundang minat pelbagai pihak…apabila kita mula guna pakai pada ibadah korban tahun ini, insya-Allah akan mendapat sambutan yang baik di seluruh negeri,” katanya selepas majlis penyerahan Sangkar Penyembelihan Mudah Alih di Masjid Wilayah Persekutuan, di sini hari ini.

Ahmad Amzad berkata sangkar yang diperbuat daripada besi keluli itu boleh menggantikan teknik tradisional penyembelihan haiwan ternakan seperti lembu kepada teknik yang lebih mudah dan terurus serta dapat mengamalkan penjarakan sosial dan meminimumkan tenaga kerja kepada tiga orang sahaja.

“Untuk memperkenalkan inovasi yang merubah cara biasa penyembelihan bukan satu perkara yang mudah disebabkan kebanyakan penyembelih sudah terbiasa dengan cara lama. Bila timbul pandemik COVID-19 ini, terdapat keperluan bagaimana mencari kaedah terbaik dan dalam masa yang sama kita (rakyat Malaysia) mematuhi SOP yang ditetapkan (oleh kerajaan),” katanya.

Penggunaan sangkar mudah alih bernilai RM25,000 sebuah itu dapat meminimumkan tenaga kerja pelaksanaan ibadah korban dalam kebiasaan baharu dan seterusnya membolehkan petugas mematuhi SOP ditetapkan.


Dilema mengembalikan warisan dan mengekalkan nama

UMUM mengetahui, terdapat cadangan atau kempen menukarkan nama Bukit St Paul kepada nama asalnya iaitu Bukit Melaka serta George Town (Pulau Pinang) kepada Tanjung Penaga.

Jika dikaji secara khusus, nama asal kedua-dua kawasan tersebut mampu mengangkat kembali martabat warisan sejarah kawasan terbabit serta negara amnya, namun dari sudut pihak lain pula, nama seperti St Paul itu mempunyai simboliknya yang tersendiri buat sesetengah kelompok masyarakat negara ini.

Adakah akan timbulnya soal dilema dalam hal ini? Mungkin ya, mungkin juga tidak kerana ia bergantung kepada rasionalisasi kepada corak pemikiran kita sendiri.

Secara asasnya, kita perlu menyelami sejarah ‘Bumi’ Malaysia terlebih dahulu kerana setiap fahaman serta data sahih sesebuah sejarah itu adalah asas kepada ‘tiang’ rasional minda kita sebagai rakyat negara tercinta ini.

Tanpa sejarah, negara kita tidak akan terbina dengan sendirinya, malah tanpa sejarah juga, kita tidak akan belajar dari segala kesilapan lampau.

Namun, hari ini kita sendiri menjadi saksi kepada pelbagai pendapat, ada yang menyokong dan ada yang mahu mengekalkan nama sesuatu kawasan, walaupun dari segi fakta sejarah adalah kukuh.

Bagi salah seorang pelopor kepada kempen mengubah nama kawasan warisan yang juga pengkaji sejarah Prof Datuk Dr Ahmad Murad Merican dalam satu kenyataannya di portal The Malaysian Insight menjelaskan pihaknya hanya mahu menukar nama kawasan warisan mengikut fakta sejarah dan bukannya mahu merobohkan bangunan sedia ada, jadi tiada sebarang masalah.

“Penjajah dari Eropah datang jajah tanah air kita dan menukar nama Tg Penaga kepada George Town dan Bukit Melaka kepada Bukit St Paul.

“Kalau penjajah boleh, kenapa kita tidak boleh? Kami ingin tekankan bahawa kami tidak mahu merobohkan gereja di Bukit St Paul tetapi kami hanya mahukan nama asal kawasan terbabit dikembalikan semula,” katanya.

Kempen tersebut akan dilancarkan secara rasmi pada Hari Kemerdekaan Negara pada 31 Ogos ini dan nama kempen tersebut ialah ‘Tukar Nama Asal, Hapus Jejak Penjajah’.

Menariknya, kempen terbabit akan melakukan ‘roadshow’ di kawasan terpilih yang masih menggunakan nama dari zaman penjajah, sebagai usaha menamakan semula kawasan terbabit kepada nama asal.

Dari sisi lain pula, bagi pertubuhan Malacca Eurasian Portuguese Association pula berpendapat kempen penukaran nama tersebut dilihat sebagai percubaan untuk menafikan sejarah dan identiti mereka.

“Elemen kolonial sekarang adalah sebahagian daripada sejarah kita. Hanya kerana kita menukar nama tempat itu, ia tidak bermakna sejarah itu tidak berlaku.

“Bukit St Paul dikenali seluruh dunia malah terpahat sebagai destinasi yang popular. Di Melaka kita mempunyai bangsa Melayu, Cina, India dan mereka yang berketurunan Portugis serta Belanda.


Kumpulan pertama 76,400 remaja mula divaksin di Sarawak esok – Khairy

TAWAU 7 Sept – Seramai 76,400 remaja di Sarawak mula menerima vaksin COVID-19 esok menjadikan mereka sebagai kumpulan pertama remaja di negara ini yang divaksinasi, kata Menteri Kesihatan Khairy Jamaluddin.

Beliau berkata kumpulan itu terdiri daripada remaja berumur 16 serta 17 tahun dan remaja berumur 12 hingga 15 tahun yang menghidap penyakit berisiko tinggi iaitu bermasalah dengan sistem imun.

“Saya baru sahaja berhubung dengan Menteri Kesihatan Negeri Sarawak…kumpulan awal yang ditawarkan untuk menerima vaksin. Kadar dos pula sama seperti golongan dewasa.

“Selepas kumpulan awal ini pemberian vaksin akan diberikan kepada remaja berumur 14 dan 15 tahun, kemudian 12 dan 13 tahun secara berperingkat,” katanya kepada pemberita selepas meninjau tapak cadangan pembinaan Hospital Medan Sementara di Lapangan Terbang Lama, Jalan Utara, di sini hari ini.

Pemberian vaksin berkenaan susulan daripada keputusan dasar dibuat Jawatankuasa Khas Jaminan Akses Bekalan Vaksin COVID-19 iaitu Bahagian Regulatori Farmasi Negara (NPRA) yang meluluskan penggunaan vaksin Pfizer kepada remaja.

Khairy berkata selepas Sarawak, vaksinasi kepada golongan remaja akan diberikan kepada negeri yang sudah mencapai vaksinasi lengkap 80 peratus golongan dewasa seperti Labuan, Kuala Lumpur dan Selangor.

Sementara itu, beliau berkata sebuah Hospital Medan Sementara dengan 108 katil serta dua dewan pembedahan dalam pertimbangan untuk dibina di tapak Lapangan Terbang Lama di Jalan Utara bagi menampung kes-kes COVID-19

Menurutnya sebuah yayasan antarabangsa menawarkan untuk membina hospital berkenaan dan permohonan mengenai perkara itu sedang dipertimbangkan di peringkat Kementerian Kesihatan (KKM).

“Hospital Medan Sementara ini seharusnya dibina dalam tempoh singkat bagi menampung keperluan kes COVID-19 selain menunggu projek pembinaan Hospital Tawau siap sepenuhnya tahun hadapan,” katanya yang menambah projek Hospital Tawau itu kini 60 peratus siap.

Terdahulu pada lawatan rasminya ke Tawau, Khairy yang diiringi Ketua Pengarah Kesihatan Tan Sri Dr Noor Hisham Abdullah turut meluangkan masa ke Klinik Sri Balung bagi menyampaikan Anugerah PeKa B40 berikutan pencapaian klinik itu menjalankan saringan kesihatan tertinggi tahun lalu.


Bekalan elektrik di 706 kawasan di empat negeri pulih

KUALA LUMPUR, 25 Dis – Bekalan elektrik di 539 kawasan di Pahang, Negeri Sembilan dan Kuala Lumpur yang terjejas akibat banjir sudah dipulihkan, sehingga 11 pagi tadi.

Tenaga Nasional Berhad (TNB) memaklumkan bekalan elektrik pulih di 396 kawasan di Pahang, 25 kawasan di Negeri Sembilan dan 118 kawasan di Kuala Lumpur.

“Jika banjir sudah surut di kawasan anda tetapi masih belum menerima bekalan elektrik, hal ini disebabkan oleh pencawang elektrik yang menyalurkan bekalan elektrik ke premis anda masih belum benar-benar selamat untuk diaktifkan,” katanya melalui laman Facebook rasmi TNB Careline, hari ini.

Selain itu, 105 kawasan di Pahang dan dua kawasan masing-masing di Negeri Sembilan dan Kuala Lumpur serta 127 kawasan di Selangor masih belum mendapat bekalan elektrik ekoran penutupan bekalan oleh TNB demi keselamatan pengguna setempat.

“Usaha sedang giat dijalankan bagi memastikan bekalan elektrik di kawasan terlibat dapat disalurkan secara berperingkat bergantung kepada akses dan keadaan setempat,” katanya.- BERNAMA


Persatuan wartawan perlu lebih agresif latih pengamal media – Annuar

KUALA LUMPUR, 26 Mei – Institusi kewartawanan termasuk persatuan wartawan perlu memainkan peranan yang lebih agresif untuk membolehkan komuniti pengamal media mendapat latihan dan bimbingan mengenai profesion itu.

Menteri Komunikasi dan Multimedia Tan Sri Annuar Musa berkata ia berikutan ilmu kewartawanan tidak boleh bergantung kepada pengajian formal dari institusi pengajian tinggi menerusi latihan akademik semata-mata.

“Kalau wartawan hendak jadi profesional, maka badan wartawan itu sendiri kena membuat latihan dan juga menetapkan garis panduan untuk menjadikannya sebagai satu entiti yang dianggap profesional,” katanya.

“Kalau persatuan wartawan asyik berpecah, masih suka buka persatuan banyak-banyak yang jaga kebajikan ahli sahaja tidak melihat kepada skop profesion kewartawanan… maka kita akan menjadi berpecah, akan jadi lemah dan mungkin berbalah dan akhirnya kita hilang arah tujuan,” katanya.

Sementara itu, katanya adalah amat penting persatuan wartawan yang ada di negara ini mengadakan lebih banyak program latihan untuk memperkasakan kewibawaan pengamal media.

“Saya nak tengok supaya persatuan wartawan ini bersama-sama, jangan ada terlalu banyak cabang, kalau dah ada pelbagai (persatuan) tidak apa, yang penting duduk bersama dan wujudkan platform untuk semua kongsi visi yang sama,” katanya kepada Bernama selepas program itu.

Tambah Annuar, peranan persatuan memberi latihan melalui program dianjur merupakan satu langkah terbaik bagi meningkatkan profesional wartawan itu sendiri supaya insiden seperti menulis berita bukan berdasarkan fakta, tidak berlaku.

Pertubuhan Berita Nasional Malaysia (Bernama) dan Ikatan Setiakawan Wartawan Malaysia Indonesia (ISWAMI) akan menjadi penggerak utama penganjuran HAWANA 2022, dengan disokong Kementerian Komunikasi dan Multimedia (K-KOMM) dan turut melibatkan organisasi, persatuan dan pengamal media lain.

HAWANA 2022 yang bakal berlangsung Ahad ini di Melaka, dianjurkan bagi mengiktiraf peranan golongan wartawan dan pengamal media Malaysia, selain platform kepada pengamal media untuk berkongsi pendapat dan meningkatkan pembangunan dan pertumbuhan industri media di Malaysia.


1,000 cef seluruh dunia bakal ‘berkampung’ di Melaka

BANDARAYA MELAKA 12 Februari – Dianggarkan 1,000 cef dari seluruh dunia bakal berkampung di Negeri Melaka pada Jun depan bagi merebut gelaran juara kulinari.

Presiden Persatuan Chef Melaka, Rizwandy Perin berkata, pertandingan ‘Chef Culinary Chellenge’ yang bakal dianjurkan itu sekali gus mampu mempromosi juadah pelbagai etnik di negeri ini ke peringkat antarabangsa.

Jelasnya, program tiga hari itu nanti bakal membabitkan penyertaan cef dari Indonesia, Thailand, Laos, Vietnam, Singapura, Emiriah Arab Bersatu, Selatan India dan pelbagai lagi.

“Kali ini ia memasuki penganjuran kedua dan ini akan membantu mengangkat sektor perhotelan dan kulinari di Melaka yang merupakan antara sektor terpenting dalam industri pelancongan Melaka.

“Kita akan ketengahkan pelabagai makanan dari negeri ini yang kaya dengan pelbagai etnik antaranya masakan Baba Nyonya, Portugis serta pelbagai lagi yang akan dimartabatkan di peringkat dunia,” katanya.

Mengulas lanjut, Rizwandy berkata, pihaknya kini sedang merangka gerak kerja menerusi jawatankuasa dilantik bagi memastikan program itu mampu menarik lebih ramai pelancong khususnya dari Asia ke Melaka tahun ini.

Beliau turut berharap Kerajaan Negeri menerusi pelbagai agensi pelancongan negeri dan persekutuan turut bekerjasama membantu persatuan itu demi memperkasa sektor pelancongan yang menjadi penyumbang utama dalam pembangunan ekonomi di Melaka.

“Kita harap Kerajaan Negeri mampu memberikan kerjasama dan peluang kepada kami sebagai pelaksana untuk memastikan hasrat memperkenalkan produk dan identiti Melaka dipromosi ke peringkat luar.

“Dalam program tiga hari diadakan itu pelbagai aktiviti menarik turut dianjurkan antaranya pameran pastri, ‘ice carving’, ‘food carving’ serta pelbagai lagi yang mampu menarik lebih ramai pengunjung pada program kali ini,” katanya.


TLDM tahan 13 pendatang asing di perairan Teluk Ramunia

LUMUT 8 Sept – Tentera Laut Diraja Malaysia (TLDM) menahan sebuah bot bersama 13 pendatang tanpa izin dipercayai warganegara Indonesia kerana menceroboh negara melalui jalan laut yang tidak diwartakan di kira-kira empat batu nautika selatan dari Teluk Ramunia, Johor, malam tadi.

Markas Pemerintahan Armada Barat dalam kenyataan hari ini, memaklumkan Sistem Pengawasan Maritim Laut Malaysia (SWASLA) mengesan bot yang mencurigakan dalam keadaan berkelajuan tinggi dari Pulau Batam, Indonesia dan disyaki menuju ke perairan Teluk Ramunia itu, kira-kira 9.30 malam.

“Susulan itu, Area Control Centre (ACC) Johor kemudiannya telah menyalurkan maklumat pencerobohan berkenaan kepada Kapal Diraja (KD) Ganyang yang berada di perairan berkenaan sebelum aset TLDM bot tempur laju (FCB 1123), bot pemintas Rigid Hull Inflatable Boat (RHIB) Santi serta aset Agensi Penguatkuasaan Maritim Malaysia (APMM) iaitu Perkasa 30 dihantar segera ke lokasi bagi memintas bot tersebut.

“Menyedari kehadiran bot-bot TLDM dan APMM di lokasi, bot pendatang tanpa izin itu bertindak cuba meloloskan diri namun hasil kecekapan dan tindak balas pantas kesemua aset terlibat telah berjaya mengagalkan cubaan tersebut,” menurut kenyataan itu.

Menurut Markas Pemerintahan Armada Barat, kesemua pendatang tanpa izin lelaki berumur lingkungan 20 hingga 40 an itu dibawa ke Jeti Pos Maritim Pengerang untuk diserahkan kepada Polis Diraja Malaysia di Markas Taktikal Pos Tanjung Sepang bagi ujian saringan COVID-19 dan siasatan lanjut.

“Kerjasama dan tindakan bersepadu dalam penyaluran maklumat oleh agensi terlibat dapat memastikan setiap cubaan pencerobohan berjaya digagalkan sama ada di laut dan darat.

“Angkatan Tentera Malaysia tidak akan berkompromi terhadap sebarang ancaman melibatkan keselamatan dan kedaulatan negara malah TLDM bersama agensi penguat kuasa maritim yang lain sentiasa komited dan siap siaga melindungi perairan negara pada sebilang masa,” menurut kenyataan itu.


COVID-19: 72.7 peratus populasi dewasa divaksin

KUALA LUMPUR, 12 Sept – Sebanyak 72.7 peratus atau 17,026,781 individu daripada populasi dewasa di negara ini sudah lengkap menerima suntikan vaksin COVID-19 setakat semalam, menurut Jawatankuasa Khas Jaminan Akses Bekalan Vaksin COVID-19 (JKJAV) .

JKJAV menerusi perkongsian infografik di laman Twitter rasminya hari ini memaklumkan 90.9 peratus atau 21,290,857 individu daripada populasi dewasa telah menerima sekurang-kurangnya satu dos termasuk penerima vaksin dos tunggal CanSino.


Solat jemaah tanpa penjarakan fizikal, solat tarawih dibenar bermula 1 April – JAWI

KUALA LUMPUR, 17 Mac – Solat berjemaah tanpa penjarakan fizikal dan solat sunat tarawih dibenarkan di semua surau serta masjid di Wilayah Persekutuan berkuat kuasa 1 April ini, selaras dengan Fasa Peralihan Ke Endemik, demikian menurut Jabatan Agama Islam Wilayah Persekutuan (JAWI).

Perkara itu antara enam ketetapan baharu yang telah mendapat perkenan Yang di-Pertuan Agong Al-Sultan Abdullah Al-Mustafa Billah Shah, selain berdasarkan garis panduan serta prosedur operasi standard (SOP) bagi aktiviti di masjid dan surau.

Pengarah JAWI Datuk Mohd Ajib Ismail dalam kenyataan hari ini berkata jemaah digalakkan membawa dan menggunakan sejadah sendiri ketika hadir untuk menunaikan ibadah di masjid dan surau.

“Masjid dan surau dibenarkan untuk melaksanakan solat sunat tarawih 20 rakaat pada bulan Ramadan. Manakala Qiamullail dibenarkan diadakan mulai tengah malam,” katanya.

Sementara itu majlis berbuka puasa, moreh dan sahur juga dibenarkan di masjid serta surau, dan makanan digalakkan untuk disediakan secara berbungkus, manakala aktiviti tadarus al-Quran di masjid dan surau dibenarkan pada mana-mana waktu bersesuaian dalam bentuk kumpulan kecil.

“Semua kebenaran itu adalah tertakluk kepada SOP yang ditetapkan selaras dengan nasihat Kementerian Kesihatan Malaysia (KKM) dan Majlis Keselamatan Negara (MKN).

“Semoga lebih ramai jemaah dapat mengimarahkan masjid dan surau di Wilayah-Wilayah Persekutuan dan terus bermunajat dan berdoa agar penularan wabak COVID-19 segera dibendung serta negara Malaysia sentiasa mendapat perlindungan dan kesejahteraan daripada Allah SWT,” katanya.


Mayat wanita tanpa identiti ditemukan dalam gaung

SEREMBAN, 21 Mac – Mayat seorang wanita tanpa identiti ditemukan dalam keadaan tertiarap di dalam gaung di Kilometer 14 Jalan Lama Bukit Putus, Paroi di sini pagi semalam.

Ketua Polis Daerah Seremban ACP Nanda Maarof berkata pihaknya menerima laporan penemuan mayat itu pada kira-kira 11.15 pagi oleh anggota Pejabat Jabatan Perhutanan Ulu Bendul, Kuala Pilah.

Beliau berkata anggota itu memaklumkan telah didatangi oleh seorang lelaki berusia lingkungan 50-an yang menemukan mayat mangsa ketika berjoging dan mengambil gambar di kawasan tersebut.

“Anggota itu bersama seorang rakan mengikut lelaki tersebut ke lokasi yang dinyatakan dan mendapati terdapat satu mayat tertiarap dalam gaung di bawah jambatan. Lokasi kejadian adalah jauh dari kawasan perumahan dan sunyi.

“Susulan itu, polis bersama pihak Forensik Ibu Pejabat Polis Kontinjen Negeri Sembilan (IPKNS) serta Unit K9 IPKNS dikerahkan ke lokasi kejadian. Unit K9 cuba mengesan bahan bukti tetapi tidak menjumpai sebarang kesan yang boleh membantu siasatan,” menurutnya dalam kenyataan.

Katanya mangsa disyaki sudah lama meninggal dunia dan keadaan mayat yang dikerumuni ulat turut menyukarkan polis mendapatkan barangan bagi tujuan pengecaman untuk mengenal pasti identiti mangsa.

Nanda juga berkata mangsa berketinggian 1.39 meter, bertubuh kecil, berpakaian seluar trek dan kemeja T hitam selain tidak memakai barang kemas serta kuku pendek tidak diwarnakan.


HFMD: Kes meningkat 20 kali ganda, Selangor masih tertinggi

KUALA LUMPUR, 24 Mei – Jumlah kes penyakit tangan, kaki dan mulut (HFMD) di negara meningkat pada kadar membimbangkan iaitu sebanyak 20 kali ganda dengan 47,209 kes dilaporkan setakat 21 Mei lepas berbanding hanya 2,237 kes bagi tempoh sama tahun lepas.

Ketua Pengarah Kesihatan Tan Sri Dr Noor Hisham Abdullah berkata sebanyak 15,548 kes direkodkan pada Minggu Epidemiologi (ME) 20/2022 yang berakhir pada 21 Mei yang menunjukkan peningkatan 106.6 peratus, berbanding ME sebelumnya dengan hanya 7,526 kes di seluruh negara.

“Majoriti lokasi penularan wabak berlaku di taska, tadika dan prasekolah iaitu 711 wabak atau 61 peratus daripada kes keseluruhan, diikuti rumah persendirian dengan 407 wabak atau 35 peratus dan pusat jagaan kanak-kanak 42 wabak atau tiga peratus,” katanya dalam kenyataan hari ini.

Dr Noor Hisham berkata Selangor menyumbang jumlah kes terbesar HFMD dengan 13,640 kes iaitu 28.9 peratus daripada keseluruhan, diikuti Wilayah Persekutuan Kuala Lumpur dan Putrajaya sebanyak 6,206 kes (13.1 peratus), Perak 4,099 kes (8.7 peratus), Kelantan 3,726 kes (7.9 peratus) dan Sabah 3,352 kes (7.1 peratus) manakala negeri-negeri lain melaporkan kurang daripada 2,500 kes.

Beliau berkata sebanyak 1,168 wabak dilaporkan di Malaysia dengan tiga negeri mencatat kejadian wabak tertinggi ialah Wilayah Persekutuan Kuala Lumpur dan Putrajaya iaitu 413 wabak (35.4 peratus) diikuti Selangor dengan 143 wabak (12.2 peratus) dan Perak dengan 130 wabak (11.1 peratus).

Dr Noor Hisham berkata kebanyakan kes HFMD berlaku dalam kalangan kanak-kanak berumur enam tahun ke bawah iaitu 43,736 kes (93 peratus), diikuti kanak-kanak berumur tujuh hingga 12 tahun iaitu 2,765 kes (6 peratus) manakala selebihnya berumur lebih 12 tahun iaitu 696 kes (satu peratus).

Wabak dikira apabila terdapat dua atau lebih kes dalam satu lokaliti dan kes mempunyai kaitan epidemiologi serta berlaku dalam tempoh inkubasi.

Sementara itu, beliau memaklumkan Jabatan Kesihatan Negeri dan Pejabat Kesihatan Daerah telah menjalankan sesi libat urus dengan agensi yang menyelia pengurusan taska, tadika dan prasekolah sejak ME 17/2022 berikutan peningkatan kes HFMD di kebanyakan negeri.

Beliau berkata sesi tersebut memberikan penekanan kepada saringan di pintu-pintu masuk, amalan mencuci tangan menggunakan sabun dan air bersih, membersihkan dan melakukan basmi kuman alat permainan anak serta lantai rumah terutama tandas menggunakan larutan daripada peluntur.

Dalam pada itu, Dr Noor Hisham mengingatkan orang ramai terutama ibu bapa yang mempunyai anak kecil supaya tidak membawa anak ke tempat-tempat berisiko berlaku penularan jangkitan HFMD seperti taman permainan awam.

Orang ramai juga dinasihatkan supaya melaporkan kejadian kes HFMD yang berlaku di taska, tadika dan sekolah kepada Pejabat Kesihatan Daerah berhampiran untuk tindakan kawalan.- BERNAMA


Zoo Melaka terbaik di Malaysia

“Pembaharuan ini menyebabkan saya dan ramai lagi memilih Zoo Melaka sebagai persinggahan setiap kali bercuti di negeri ini,” kata pengunjung, Jared Ang, 36.

Dia menetap di Mont Kiara, Kuala Lumpur, mengakui, perubahan dan tarikan baru inisiatif pihak pengurusan menjadi antara penyebab Zoo Melaka menarik perhatian ribuan pengunjung khusus setiap kali musim cuti sekolah dan perayaan.

“Kami bercuti selama dua hari di Melaka, selain zoo kami bercadang untuk melawat lokasi bersejarah dan tempat makan popular di negeri ini,” katanya.


PRN Sarawak: SPR sahkan GPS menang majoriti mudah, bentuk kerajaan negeri

KUCHING, 18 Dis – Suruhanjaya Pilihan Raya (SPR) mengesahkan Gabungan Parti Sarawak (GPS) memenangi 45 daripada 82 kerusi Dewan Undangan Negeri (DUN) yang ditawarkan pada Pilihan Raya Negeri Sarawak ke-12 setakat 8.45 malam ini.

Pengerusi SPR Datuk Abdul Ghani Salleh berkata dengan keputusan itu , GPS berjaya memperoleh majoriti melebihi 50 peratus daripada jumlah kerusi yang dipertanding atau majoriti mudah bagi membentuk kerajaan negeri.

GPS terdiri daripada Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP).

Antara kerusi dimenangi GPS ialah DUN Gedong yang ditandingi Ketua Menteri Tan Sri Abang Johari Tun Openg dan kawasan ditandingi kedua-dua Timbalan Ketua Menteri iaitu Datuk Amar Awang Tengah Ali Hasan dan Datuk Amar Douglas Uggah Embas masing-masing di Bukit Sari dan Bukit Saban.

Selain itu, DUN Batu Kawah yang ditandingi Presiden SUPP Datuk Seri Dr Sim Kui Hian, Tanjung Datu (Azizul Annuar Adenan) dan Krian (Friday Belik).

PRN Sarawak kali ini menyaksikan 13 pertandingan tiga penjuru, 33 empat penjuru, 24 lima penjuru, tujuh pertembungan enam penjuru, satu persaingan lapan penjuru dan empat satu lawan satu.

GPS meletakkan 82 calon diikuti Parti Bumi Kenyalang (PBK) (73), Parti Sarawak Bersatu (PSB) (70), PKR (28), DAP (26), Parti Aspirasi Rakyat Sarawak (Aspirasi) (15), Parti Bansa Dayak Sarawak Baru (PBDSB) (11), Parti Amanah Negara (Amanah) (lapan), Parti Sedar Rakyat Sarawak (Sedar) (lima) dan PAS (1).


Jurulatih kagum kekentalan Pearly – Thinaah di Masters Malaysia

KUALA LUMPUR, 29 Mei – Jurulatih beregu wanita negara, Hoon Thien How kagum dengan kekentalan dipamerkan Pearly Tan-M.Thinaah selepas gandingan itu mengharungi empat perlawanan lebih dari sejam, merangkumi aksi 5 jam 54 minit pada Masters Malaysia 2023 yang berakhir semalam.

Beliau berkata semangat juang yang tinggi tetap diperagakan pemenang pingat emas Sukan Komanwel Birmingham 2022 itu meskipun Pearly baharu sahaja pulih daripada jangkitan virus influenza April lepas.

“Sebelum ini dalam kejohanan tak pernah tengok mereka main sampai satu jam 51 minit, latihan lain, pertandingan agak terkejut sebab Pearly pun baru pulih dari flu, tapi boleh bertahan sampai macam ini memang bagus.

“Sebelum ini mereka terpaksa tarik diri daripada Kejohanan Badminton Asia di Dubai, Emiriah Arab Bersatu, mereka berlatih hanya lima hari sebelum menyertai Piala Sudirman dan terus Masters Malaysia, prestasi bagus,” katanya kepada pemberita selepas aksi final Masters Malaysia 2023 di Axiata Arena di sini, semalam.

Di Masters Malaysia, Pearly-Thinaah mencipta sensasi apabila menempuh rali panjang sebanyak 211 pukulan dalam perlawanan yang berlangsung selama satu jam 51 minit sebelum mengetepikan Rena Miyaura-Ayako Sakuramoto dari Jepun 21-18, 8-21, 21-19 untuk mengesahkan tiket ke suku akhir.

Pemenang pingat emas Terbuka Perancis 2022 itu kemudian melangkah ke final selepas membenam lawan dari Korea Selatan, Jeong Na Eun-Kim Hye Jeong 21-19, 23-21 dalam masa satu jam 33 minit.

Di pusingan akhir semalam, gandingan itu terlepas peluang untuk merangkul kejuaraan pertama di laman sendiri selepas tewas kepada pasangan Korea Selatan, Baek Ha Na-Lee So Hee 20-22, 21-8, 17-21 pada perlawanan yang berlangsung selama satu jam 41 minit.

Sementara itu, Thien How berkata dalam memastikan Pearly-Thinaah dapat memantapkan lagi ketajaman serangan mereka, pasangan itu akan membuat sparing bersama beregu lelaki negara sebagai persediaan ke Terbuka Singapura 2023 bulan depan.

“Untuk kecergasan, seminggu ini kita akan kekalkan sahaja, tak boleh paksa, sebab tinggal empat hari sahaja untuk berlatih lepas tu mereka mesti penat jadi kita kekalkan tahap kecergasan,” katanya.


Hukuman penjara tiga tahun terhadap bekas Inspektor Polis kekal

PUTRAJAYA, 1 Nov – Mahkamah Rayuan hari ini mengekalkan hukuman penjara tiga tahun dan denda RM125,000 ke atas seorang bekas pegawai polis berpangkat inspektor yang didapati bersalah atas dua pertuduhan rasuah RM25,000 enam tahun lepas.

Panel tiga hakim diketuai Hakim Datuk Seri Kamaludin Md Said menolak rayuan Mohd Izwan Jamalud Din, 38, selaku perayu untuk mengetepikan sabitan serta hukuman penjara oleh Mahkamah Tinggi Kuala Terengganu pada 13 Ogos 2019.

“Mahkamah mendapati hukuman penjara tiga tahun bagi kedua-dua pertuduhan dihadapi perayu tidak terlalu tinggi jika dibandingkan dengan penjara maksimum 20 tahun seperti diperuntukkan di bawah Akta Suruhanjaya Pencegahan Rasuah Malaysia (SPRM).

“Oleh itu, sabitan dan hukuman yang dijatuhkan oleh kedua-dua mahkamah sebelum ini, (Mahkamah Sesyen dan Mahkamah Tinggi Kuala Terengganu) adalah selamat dan berpatutan.

“Bagaimanapun, mahkamah berpendapat hukuman penjara tiga tahun yang dikenakan terhadap perayu kerana kegagalannya membayar denda patut dikurangkan. Justeru itu, hukuman penjara tiga tahun itu dikurangkan kepada setahun enam bulan,” kata Hakim Kamaludin yang bersidang bersama-sama Datuk M. Gunalan dan Datuk Hashim Hamzah.

Mohd Izwan  yang kini sedang menjalani hukuman penjara di Penjara Tapah, Perak, merayu terhadap keputusan Mahkamah Tinggi Kuala Terengganu yang mengekalkan sabitan dan hukuman penjara tiga tahun serta denda RM125,000 yang dijatuhkan oleh Mahkamah Sesyen Kuala Terengganu pada 25 Feb 2018.

Bagi pertuduhan pertama, Mohd Izwan didakwa secara rasuah menerima suapan RM5,000 daripada Syahrull Sharahudeen sebagai dorongan untuk tidak menangkap lelaki itu yang disyaki terbabit kesalahan dadah mengikut Akta Dadah Berbahaya 1952 di belakang restoran KFC di Kuala Berang, pada 6.25 petang, 20 Ogos 2015.

Mohd Izwan, yang ketika itu bertugas sebagai Inspektor Penyiasat Narkotik G di Bahagian Siasatan Jenayah Narkotik Hulu Terengganu, juga didakwa secara rasuah meminta suapan RM20,000 daripada individu sama sebagai dorongan untuk tidak mengambil tindakan terhadapnya di sebuah rumah di Kampung Durian Kassim, Ajil, Hulu Terengganu, pada 8 malam, 15 Ogos 2015.

Bagi pertuduhan pertama, Mohd Izwan dipenjara tiga tahun dan didenda RM25,000 atau penjara 12 bulan manakala bagi pertuduhan kedua, dia dipenjara tiga tahun dan didenda RM100,000 atau penjara 24 bulan.


1,000 cenderahati diedarkan buat pengunjung – Jailani

AYER KEROH 15 Okt. – Sebanyak 1,000 cenderahati diedarkan buat pengunjung yang datang ke Melaka hari ini sempena kebenaran merentas negeri berkuat kuasa Isnin lalu.

Exco Pelancongan Datuk Muhammad Jailani Khamis berkata, sambutan itu turut diadakan di tiga pintu masuk Negeri Melaka iaitu di Tol Ayer Keroh, Tol Simpang Ampat dan Melaka Sentral.

Beliau berkata demikian pada sidang media selepas Majlis Sambutan Ketibaan Pelancong Ke Negeri Melaka Sempena Kebenaran Merentas Negeri di Plaza Tol Ayer Keroh, hari ini.

Hadir sama Setiausaha Kerajaan Negeri Datuk Kamel Mohamad; Exco Kesihatan Datuk Rahmad Mariman, Pengurus Besar Bahagian Promosi Pelancongan (BPP) negeri, Saari Basiron dan Ketua Polis Melaka, Datuk Wira Abdul Majid Mohd Ali.

“Saya juga menyeru kepada semua penggiat industri pelancongan agar dapat melaksanakan kerja-kerja sanitasi dan disinfeksi sebanyak tiga kali sehari,” katanya lagi.


DUN Rim: Pemimpin jangan salah kuasa – Dira

RIM 30 Mei – Ahli Dewan Undangan Negeri (ADUN) Rim mengingatkan kepada semua pemimpin pelajar untuk menggalas tanggungjawab dengan baik dan tidak menyalahgunakan kuasa diberikan.

Datuk Khaidhirah Abu Zahar berkata demikian sewaktu menghadiri perasmian Majlis Watikah Pelantikan Pengawas dan Pemimpin Murid di Sekolah Menengah Kebangsaan (SMK) Tan Sri Haji Abd. Aziz Tapa di sini.

“Saya mengingatkan semua pemimpin pelajar yang baharu dilantik untuk menggalas tanggungjawab dengan baik dan tidak sesekali menyalahgunakan kuasa kepada pelajar biasa.

“Jadikan medan ini sebagai tempat belajar, cara memimpin dengan baik, syabas dan tahniah saya ucapkan,” katanya dalam satu hantaran di Facebook rasminya.


Bekalan MyKid selesai dalam tempoh enam bulan – JPN

DUYONG 14 Januari – Masalah perolehan bekalan kad pengenalan diri kanak-kanak bercip (MyKid) dijangka diselesaikan dalam tempoh enam bulan dari sekarang.

Ketua Pengarahnya, Datuk Ruslin Jusoh berkata isu bekalan MyKid berlaku disebabkan masalah kekurangan mikrocip yang turut mendapat permintaan di peringkat global termasuk penggunaan tinggi dalam bidang automotif.

Beliau berkata demikian pada sidang media kepada selepas menyerahkan dokumen pengenalan diri (MyKad) kepada orang kurang upaya (OKU), Nur Aleeya Ammar pada Program MEKAR di Kampung Bukit Godek Semabok di sini, hari ini.

“Semua agensi kerajaan mahupun swasta perlu menerima penggunaan sijil kelahiran bagi ibu bapa yang berurusan dengan mereka terutama yang masih menunggu permohonan MyKid.

“Sijil kelahiran adalah dokumen yang sah dikeluarkan oleh kerajaan, pihak berkenaan disarankan menggunapakai sijil kelahiran anak sebagai pengganti atau dokumen pengenalan diri.


Malaysia-China bekerjasama dalam R&D dan pengeluaran vaksin

ZHEJIANG (China), 4 Dis – Mesyuarat Pertama Jawatankuasa Peringkat Tinggi (JPT) Malaysia-China mengenai kerjasama pasca era COVID-19 yang diadakan di sini pada Sabtu, menyaksikan kedua-dua pihak sepakat untuk bekerjasama dalam penyelidikan dan pembangunan (R&D) serta pengeluaran vaksin.

Saifuddin berkata kerjasama itu dapat memenuhi aspirasi Malaysia untuk menghasilkan vaksin sendiri seperti terkandung dalam Pelan Hala Tuju Pembangunan Vaksin Negara (PPVN) yang dilancarkan Perdana Menteri Datuk Seri Ismail Sabri Yaakob baru-baru ini.

“Malaysia mengalu-alukan syarikat vaksin terkemuka dari China untuk menubuhkan kilang pengeluaran mereka di Malaysia yang akan merangkumi kilang pembuatan, penyelidikan data dan pusat R&D,” katanya pada sidang media bersama Wang Yi selepas mesyuarat itu.

Saifuddin turut mengumumkan China akan menyumbang sebanyak dua juta lagi dos vaksin Sinovac kepada Malaysia, selain satu juta dos yang diumumkan pada September 2021.

Mengenai hubungan Malaysia-China, beliau berkata perbincangan hari ini juga memberi ruang untuk mendapat maklumat dan mengenal pasti kaedah baharu bagi memperluas lagi hubungan kedua-dua negara.

“Kami sentiasa meletak China di senarai teratas. Kebiasaannya sebagai satu daripada negara terawal yang akan dilawati pemimpin kami selepas mengunjungi negara anggota ASEAN,” katanya.

Beliau berkata kedua-dua pihak turut membincangkan pelbagai aspek kerjasama ekonomi termasuk perdagangan dan pelaburan, Inisiatif Jalur dan Laluan (BRI), kerjasama taman perindustrian, projek mega dan produk pertanian.

Malaysia turut mengalu-alukan kesediaan China untuk berunding mengenai penyediaan lebih banyak peluang untuk produk pertanian berkualiti Malaysia masuk ke pasaran China.

Beliau turut menekankan mengenai memorandum persefahaman (MoU) Kerjasama Telekomunikasi Digital dan Perjanjian Penerbitan Filem Bersama yang rumusannya kini di peringkat akhir.

“Kami teruja dengan potensi pertumbuhan kerjasama ekonomi digital antara kedua-dua negara. Mengenai pelaburan ekonomi digital, ia sesuatu yang kami nantikan untuk adakan kerjasama lebih erat dengan kerajaan China atau syarikat dari China,” katanya.

Beliau berkata Malaysia mahu menarik lebih banyak pelaburan dalam bidang ini melalui Pejabat Pelaburan Digital (DIO) di bawah Unit Perancang Ekonomi.

Saifuddin turut menyentuh mengenai perkembangan memperbaharu perjanjian kerjasama angkasa dan penggunaan angkasa lepas secara aman antara Agensi Angkasa Malaysia (MYSA) dan China National Space Administration (CNSA) – yang ditandatangani pada 30 Nov 2021.

Mengenai budaya dan pertukaran antara rakyat, Saifuddin berkata kedua-dua negara juga bersetuju untuk meneruskan perbincangan mengenai meningkatkan pengajaran bahasa Melayu di China, satu inisiatif yang dapat mengeratkan lagi persefahaman rakyat kedua-dua negara.

“Buat masa ini terdapat 15 universiti yang mengajar bahasa Melayu dan pengajian Melayu dan kami akan cuba membantu dengan menghantar buku, tenaga pengajar dan sebagainya,” tambahnya.

Mesyuarat JPT diadakan secara hibrid, dengan wakil agensi berkaitan dari kedua-dua pihak mengambil bahagian dari Putrajaya dan Beijing melalui pautan video.


Lebih 60,000 Orang Asli tidak setuju terima vaksin- Abdul Rahman

KUALA BERANG 8 Jun – Seramai 63,734 individu masyarakat Orang Asli didapati tidak bersetuju menerima suntikan vaksin COVID-19 berdasarkan maklum balas daripada borang pendaftaran di bawah Program Imunisasi COVID-19 Kebangsaan.

Timbalan Menteri Pembangunan Luar Bandar Datuk Seri Abdul Rahman Mohamad berkata, daripada 79,041 borang pendaftaran yang diterima pihaknya setakat ini, hanya 15,307 individu daripada masyarakat itu menyatakan persetujuan.

“Jadi kita lihat jumlah yang bersetuju untuk divaksin amat rendah. Kebanyakan alasan diberikan mereka yang menolak vaksin ini adalah kerana takut akan mati dalam masa dua atau tiga tahun selepas ambil vaksin.

“Itu baru kita terima pulangan borang sebanyak 79,041, sedangkan kita telah edarkan borang kepada kira-kira 120,000 individu Orang Asli yang layak terima vaksin. Jadi saya akui kesedaran dalam kalangan masyarakat Orang Asli mengenai kepentingan vaksin masih rendah,” katanya.

Beliau berkata demikian ketika melawat Perkampungan Orang Asli Sungai Berua, di sini hari ini yang turut dihadiri Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid yang juga Ahli Parlimen Hulu Terengganu.

Abdul Rahman berkata setakat ini seramai 3,018 Orang Asli telah menerima vaksin dan yang telah menerima vaksin kali kedua berjumlah 1,330 orang.

Sehubungan itu, beliau berkata kementerian bersama Jabatan Kemajuan Orang Asli (JAKOA) dan pihak-pihak berkaitan akan memperluaskan program penerangan mengenai kepentingan vaksin kepada Orang Asli melalui pelbagai kaedah termasuk secara dalam talian.

“Mungkin mereka ini tidak mendapat penjelasan yang sebenar. Jadi kementerian mungkin akan susun kembali strategi dan program kita untuk memberi nasihat dan penerangan supaya semua Orang Asli yang layak bersetuju menerima vaksin,” katanya.


Warga emas rentung kereta terbakar langgar pokok

MIRI 2 Sept – Seorang lelaki warga emas rentung apabila kereta jenis Honda dipandunya terbakar dalam kemalangan di Jalan Taman Awam di sini, lewat malam tadi.

Jurucakap Pusat Gerakan Operasi Bomba dan Penyelamat Sarawak dalam kenyataan hari ini berkata, laporan mengenai kejadian itu diterima kira-kira 10.50 malam sebelum sebuah jentera dengan kekuatan sembilan anggota dari Balai Bomba dan Penyelamat Miri dikejarkan ke lokasi kejadian.


Air pasang besar di empat negeri mulai hari ini hingga Rabu – JPS

KUALA LUMPUR, 2 Jan – Penduduk di pesisir pantai khususnya di negeri pantai barat Semenanjung dinasihatkan supaya lebih berwaspada, berikutan fenomena air pasang besar yang dijangka berlaku selama empat hari bermula hari ini sehingga Rabu.

Menurut kenyataan dikeluarkan Bahagian Pengurusan Zon Pantai, Jabatan Pengairan dan Saliran (JPS), antara kawasan yang berisiko tinggi adalah Kuala Muda di Kedah, Bagan Datuk (Perak), Klang, Kuala Langat, Sabak Bernam dan Kuala Selangor di Selangor, serta Batu Pahat dan Pontian di Johor.

“Walaupun fenomena air pasang besar kali ini berskala lebih kecil berbanding November lepas, keadaan akan menjadi lebih buruk sekiranya disertai angin kencang, ombak besar dan hujan lebat yang berlaku serentak.

Justeru, orang ramai diminta untuk sentiasa memantau keadaan cuaca dan sekiranya hujan lebat serta air laut pasang berlaku serentak, mereka perlu bersedia untuk berpindah ke tempat selamat dan mematuhi arahan pihak berkuasa yang ditetapkan. – BERNAMA


462,335 individu lengkap dua dos suntikan vaksin COVID-19

KUALA LUMPUR 20 April. – Seramai 462,335 individu telah melengkapkan dua dos suntikan vaksin mereka dalam Program Imunisasi COVID-19 Kebangsaan, setakat semalam.

Menteri Kesihatan Datuk Seri Dr Adham Baba berkata, bagi tempoh sama 748,444 individu telah menerima dos pertama, menjadikan jumlah keseluruhan pemberian dos pertama dan kedua vaksin COVID-19 di negara ini kini berjumlah 1,210,779 dos.

Menerusi satu infografik yang dikongsikan di laman Twitter rasminya hari ini Dr Adham berkata, lima negeri melengkapkan kedua-dua dos suntikan vaksin COVID-19 tertinggi ialah Selangor dengan 65,961 individu, diikuti Perak (48,942), Kuala Lumpur (42,638), Sabah (43,741) dan Sarawak (38,864).

Lima negeri menerima suntikan dos pertama vaksin tertinggi ialah Selangor dengan 104,338 individu, diikuti Kuala Lumpur (82,907), Johor (71,877), Sarawak (70,887) dan Perak (61,804).

Mengenai jumlah individu yang mendaftar untuk program imunisasi itu, Dr Adham berkata setakat semalam, seramai 9,100,472 atau 37.50 peratus daripada yang disasarkan telah mendaftar, dengan Selangor kekal mencatatkan angka tertinggi sebanyak 2,385,020 pendaftaran.

Mengikut perancangan program imunisasi berkenaan, tempoh pelaksanaan fasa pertama pemberian vaksin yang bermula Februari hingga bulan ini, melibatkan 500,000 anggota barisan hadapan termasuk petugas kesihatan.

Fasa kedua yang bermula April hingga Ogos tahun ini pula membabitkan 9.4 juta warga emas, kumpulan rentan dan Orang Kurang Upaya, manakala fasa ketiga dijadual bermula Mei hingga Februari 2022 melibatkan individu 18 tahun dan ke atas dengan sasaran 13.7 juta orang atau lebih.


Lazada Malaysia cipta rekod baharu jualan 12.12

KUALA LUMPUR 18 Dis. – Lazada Malaysia berjaya memecahkan rekod jualan sepanjang hari 12.12 tahun lalu hanya dalam tempoh 12 jam pada festival jualan akhir tahun kali ini.

Menurut Ketua Pegawai Eksekutif Leo Chow, jualan akhir tahun kali ini menyaksikan rakyat Malaysia membeli hampir 100% lebih banyak dalam kategori barangan mainan, sukan dan peranti mudah alih memandangkan mereka sedang menunggu musim perayaan serta azam kedatangan tahun baru.

“Di persekitaran ekonomi yang serba mencabar ini, kami menyasar untuk menyokong komuniti pembeli, rakan janama dan penjual kecil melalui jualan 12.12 yang dianjurkan baru-baru ini.

“Kami bersyukur kerana dapat membantu pelanggan untuk berjimat cermat serta memberi tambahan nilai kepada ringgit mereka, sambil mendayakan para peniaga untuk bangkit semula dengan memanfaatkan pertumbuhan ekonomi digital yang berterusan,” kata beliau dalam satu kenyataan hari ini.

Hampir 80 peratus lebih banyak jenama LazMall serta Perusahaan Kecil dan Sederhana (PKS) tempatan mengambil bahagian dalam Lazada Malaysia 12.12 tahun ini, manakala, angka peniaga tempatan, bagi jenama dan penjual, yang menjana jualan dalam talian juga melonjak lebih 80 peratus dari tahun ke tahun.

”Ia menunjukkan bahawa bukan sahaja lebih banyak jenama dan penjual menggunakan platform eDagang kami, tetapi juga mencerminkan perniagaan telah mula memanfaatkan penyelesaian eDagang kami secara maksimum bagi mencapai jualan dalam talian, seperti alat Sponsored Search dan Sponsored Aflliliate kami.

“Komitmen kami bukan hanya sekadar untuk menggalakkan pendigitalan, tetapi kami turut menyokong transformasi digital para peniaga secara hujung ke hujung, dari pemasaran sehingga ke penjanaan jualan,” jelas Leo.

Penjual yang mencatatkan prestasi terbaik menggunakan fungsi “Sponsored Search” semasa Lazada 12.12 menyaksikan pulangan pelaburan (ROI) sehingga RM1,000 bagi setiap RM1 yang dibelanjakan, manakala lebih 600 peniaga telah menerima manfaat atau 100 peratus jualan melalui fungsi “Sponsored Affiliate” pada hari itu.

Di antara fungsi lain yang ditawarkan dalam rangkaian pemasaran Lazada Malaysia semasa jualan 12.12 baru-baru ini adalah fungsi penstriman langsung dan juga LazGames, kedua-duanya adalah ciri-ciri hiburan dalam membeli-belah yang menjadi keunikan Lazada.

“Kejayaan Lazada 12.12 tahun ini banyak terkait dengan populasi tempatan yang semakin digital, yang mana aktiviti membeli-belah di dalam talian telah menjadi fenomena budaya yang semakin meluas. Hari ini, eDagang adalah sebahagian daripada gaya hidup harian normal baru di negara ini.

Kepercayaan yang semakin meningkat di kalangan pengguna Malaysia terhadap eDagang dibuktikan dengan peningkatan purata 40 peratus dari tahun ke tahun dalam nilai tambah ke atas Lazada Wallet mereka.

Dengan rakyat Malaysia menjadi lebih yakin untuk mengguna pakai penyelesaian pembayaran digital bagi membeli-belah dalam talian dan gaya hidup harian mereka, momentum pertumbuhan eDagang pada 2021 dijangka berterusan.